Dbizi eta Mugi txartel bakar batean bateratu ahal izango dira. Noticias de Gipuzkoa\nDbizi eta Mugi txartel bakar batean bateratu ahal izango dira\nGarraioaren Lurralde Agintaritzak Easo kalean duen bulegoan bizikleta elektrikoari buruzko informazioa eskainiko dute\ndonostia- Dbiziko txartela eta zerbitzuari buruzko informazioa lortu ahal izango dira epe laburrean Mugiren egoitzan, Easo kalean, Gipuzkoako Garraioaren Lurralde Agintaritzarekin lortutako akordioari esker. Gainera, orain arte Dbizi eta Mugi txartelak zituztenek zerbitzu guztiak txartel bakarrean batu ahal izango dituzte (garraio txartelean, hain zuzen ere).\nEaso kalean Dbiziko urteko bonua eskuratu ahal izateko, erabiltzaileak bere datu pertsonalak eman beharko ditu eta kuota ordaindu, banku txartelaren bidez. Garraioaren Lurralde Agintaritzaren bulegoan, gainera, Dbizi bizikleta elektrikoaren sistema publikoari buruzko zalantzak argitzeko informazio orokorra ere emango dute: estazioen planoa, erabiltzeko gida eta abar.\n2015. urtearen bukaeran totem interaktibo berriak jarri zituzten eta horiei esker ere erraztu egin zen Dbiziko txartela eskuratzeko prozesua: www.dbizi.com webgunearen bidez eman daiteke izena orain, inprimakia bete, ordaindu eta jasotako kodearekin, totem-etan eskuratu daiteke urte osorako txartela. Horrekin jada erabili daitezke txirrindak.\nZazpi estaziotan jarritako totem-etan ere lor daitezke Dbiziko txartelak eta zerbitzuari buruzko informazioa jaso\nBestalde, egun baterako, hiru egunetarako edo bost egunetarako txartelak ere eskuratu daitezke zuzenean totem-etan.\nAipatutako totem horietan ukimenezko pantaila interaktibo berriak daude eta txartelak lor-tzeaz gain, erabiltzaileek denbora errealean kontsulta dezakete zenbat bizikleta dauden erabilgarri geltoki guztietan eta zein aingura-tze sistema dituzten.\nzazpi estazioDbizik atzo azaldu zuenez, gaur egun horrelako zazpi totem daude jarrita ondorengo estazioetan: Udaletxe ondoan dagoena, Arrasate kalekoa, Easokoa, Isabel II.ekoa, Katalunia plazakoa, Unibertsitateetakoa eta Frantzia pasealekukoa.\nTotem berriak jartzearekin batera, Dbiziko estazioak eta aingura-tze sistemak berritu egin ziren 2015. urte bukaeran. Orain Mugirekin lortutako akordioari esker zerbitzua erosoagoa izan dadin lortu nahi dute herritarrentzat eta bisitarientzat Donostiako Udalak eta Bonopark enpresak. Horrela, garraiobide sostengagarriago baten aldeko apustua egiten jarrai-tzen dutela nabarmendu zuten bi erakundeek. - N.G.


Nork kontrolatzen du nor? - GARA\nKontrolatzaileen auziak politikagintza astindu du. Gobernu espainolak bere bertsioa eman du eta alarma egoera ezartzeaz gain, neurri errepresibo gogorrak hartzeko asmoa omen du. Mezu zorrotzak zabaldu dira kontrolatzaileen kontra, eta ez soilik politikarien aldetik. Herritar askoren amorrua izugarrizkoa izan da, satanizazio joera oso eraginkorra izan delarik. Badirudi norbaitek ordaindu behar izan duela azken urteotan pilatutako zapuzketaren faktura eta kontrolatzaileak izan dira horiexek.\nEz dut begirune handirik elite mailako pertsona horiengan, egia esan. Soldata eskandalagarriak dituztenak ez dira nire idoloak izaten. Horregatik, esaterako, ez dut soportatzen Lehen Mailako futbolaren inguruko zikinkeria. Lapurtzeko era asko daude, eta kapitalaren menpeko mundu honetan, diru asko eskuratzea oso susmagarria da, loteria edo halakoren bati esker ez bada. Komeni da jakitea, dena den, kontrolatzaileei animaleko soldaten loteria egokitu zaiela gaur haserre agertzen diren alderdi horiek horrelaxe adostu dutelako.\nGauzak horrela, ez zait gustatzen inork noren kontra jo behar dudan agintzea. Ez dut gustuko norbaitek nire haserreen edota gorrotoen agenda ezartzea. Honetan, beste gauza askotan bezala, gidoiari ez jarraitzea hobesten dut. Politikagintza bezain zaharra da gorroto eta haserrearen erabilpena. Gerla guzien atzean dago. Inperio guziek baliatu dute beren erasoak justifikatzeko. Botereak beti erabili du bere menpekoak hobeki lotzeko. Honela, zapalkuntza eta injustiziak sortzen duten amorrua talde edota pertsona batzuen kontra bideratzen da, jendarte tentsioak lasaitzeko.\nNik ez dakit kontrolatzaile eta PPren arteko erronka adostua ote zen, Gobernu espainolekoei eskuetatik joan zaien pultsua izan den edo aurretik prestatuta zegoen. Baina badakit oso larria dela alarma egoera aldarrikatzea. Eta, bide beretik, biziki kezkagarria da sektore batzuk militarizatzea eta protestak satanizatzea noiz eta krisialdi larri honen erdian, edozein unetan egoera lehertzen ahal delarik. Kontrolatzaileen protestak jende asko asaldatu ditu, eta honek ahalbidetu ditu muturreko neurri horiek, baina, kasu! espainiar agintariek kontrolatzaileak baino beste langile batzuk izaten ahal dituztelako jomugan.\nOso gaizki dago estatu espainolean ekonomia. Grezia eta Irlandaren gibelean nor eroriko? Eta, gainera, jadanik hartuta dago kapitalismoaren aurpegirik basatiena erakusteko erabakia, betiere krisialdiaren aitzakia erabiliz. Kontrolatzaileen auzitik harago doa mahai gainean jarri dena. Kontrolatzaileek ez omen dute beren protesta kontrolatu, baina Gobernu espainolak baliatu du sortutako giroa langileria kontrolatzeko urrats berriak emateko. Berriz, nork kontrolatzen du Gobernu espainola? Nork kontrolatzen du Rubalcaba? Benetako kontrolatzailea dirua da, azoka, kapitala. Horrek agintzen du eta Zapatero, Rubalcaba eta Blanco morroiak dira, kapital handien txotxongiloak.


Hirikilabs-eko Ibai Zabaletak hainbat egitasmoren berri eman zuen, besteak beste Airbnb-ren efektua aztertzeko antolatu zuten tailerra aurkeztu zuen. (Argazkia: Euskarabildua)\nHitzek, maiz, erabiliaren erabiliaz zentzua galtzen dute, edo behinik behin, eraldatu egiten dira. Demokrazia hitza ezin da berdin ulertu Brasilgo hauteskundeak irabazi berri dituen Bolsonaroren edo herrialde horretako Lurrik Gabeko Langileen Mugimendu MSTren ahotan, adibidez. Antzekoa gertatzen da Gobernu Irekia, gardentasuna edo parte hartzea bezalako hitzekin. Batzuetan, badirudi erakunde batek izan dezakeen 426 milioi euroko aurrekontutik, herritarrek hainbat proiekturen artean bi milioi euro non gastatuko diren aukeratzeak, parte-hartzea bermatzen duela. Baina hala al da?\nEuskarabildua jardunaldian arreta jarri zaio hitzetik harago dagoen praktikari: nola harremantzen dira erakunde publikoak eta herritarrak? Zein paper du teknologiak harreman honetan? Jarraian gaia aurkezteko egindako bideoa.\nGobernu Irekia software askearen mugimenduaren filosofiatik abiatuta sortutako ikuspegi politikoa da. Kontzeptua 70eko hamarkadaren amaieran sortu zuten Ingalaterran. Gobernuaren sekretismoaren aurrean, irekitzea eta herritarren parte-hartzea ziren helburu nagusiak.\nAEBetako presidente ohi Barack Obamaren gobernuak 2009an egindako Open Government memoranduma aurkeztu zuenean Mendebalde osoan jarri zen bogan gai eta kontzeptu hau. 2011ko plazen okupazio mugimenduek kontzeptuari bultzada eman zioten, eta instituzioei kritika sakona egin zien, Espainiako Estatuan adibidez, ordura arte zegoen kontsentsua hautsi zen “ez gaituzte ordezkatzen” leloarekin.\nGardentasuna, lankidetza eta parte-hartzea\nGobernu gardenak erakundearen kontu-ematea bermatzen du herritarren aurrean, egiten ari denaren eta bere asmoen informazioa ematearekin batera. Gaian adituek diotenez, edozein administrazio publikok, modu sinple eta argian, informazio publiko horretarako sarbidea bermatu behar luke, modu honetan herritarrek gobernuaren jardunakontrola dezaten.\nGobernu kolaboratiboak lortu behar du herritarrak eta bestelako eragileak erakundearen lanean inplikatu eta konprometitzea. Elkarlanak herritarrekin zein enpresa, elkarte eta bestelako eragileekin kooperazioa dakar alde batetik, baina baita bere funtzionario eta bestelako administrazioekiko harremana ere.\nAzkenik, gobernu parte-hartzaile batek, alde batetik, herritarrek politika publikoen sorrerak aktiboki parte hartzeko eskubideari ematen dio bide, eta bestetik, erakundea herritarren ezagutza eta esperientziatik elikatzera gonbidatzen du. Beraz, herritarrek gai publikoetan duten inplikazioa eta protagonismoa handitzeko jardunak sustatzen ditu, era honetan indar politikoak herritarrekin indar handiagoz konprometituz.\nHiru zutabeak elkarrekin lantzea da arrakastaren gakoa. Gardentasun atariak edo parte hartze prozesuak ez daitezen partzialak izan eta utopismo digitalean eror ez gaitezen: demokraziak, agian internetek eskaini ditzakeenak baina denbora, mimo eta presentzia handiagoa eskatzen duelako. Zentzu horretan gaian adituek diote, erakunde publikoek ez luketela nahasi behar parte-hartzea eta klik egiteko aukera azkarra.\nEñaut Gracia Errenteriako Udaleko Informazio Gizarte, Informatika eta Parte Hartze zinegotzia izan da administrazio barneko dinamiketan zorrotzen begiratu duen hizlaria, edozein aldaketa aurrera eramateko oztopo izan daitezkeela gaineratuz. Zentzu horretan udaletako sailen artean dagoen borroka, Game of Thrones telesailarekin parekatzera iritsi da: “Jarrera pertsonalen eta instituzioetako harremanen aurka ari garelako dira zailak aldaketak. IKTek horretan lagun dezakete, zailtasun horien aurrean palanka eginez”.\nAragoiko Gobernuko Partaidetza, Gardentasuna, Lankidetza eta Boluntariotzaren arloko zuzendari Raul Olivanek, LAAAB Berrikuntza Demokratikorako Laborategia aurkeztu du Euskarabilduan. Olivanek ere azpimarratu du demokraziak berritzen eta zaintzen ez badira, arriskuan egon daitezkeela.\nDesign Thinking metodologietan oinarritzen dira herritarrak ko-sorkuntzan inplikatzeko: “Administrazioaren gaur egungo erronka nagusia diseinua da, ez marken diseinua, baizik eta zerbitzuen diseinua”.\nHego Amerikako hainbat ikertzailerekin batera egindako Hacking inside liburua argitaratzear daudela aurreratu du Olivanek: nola sartu erakundeetara birus troiar baten moduan, eta nola hackeatu barrutik.\nSoftware askeaz gain, teknologia askeak landu behar direla aldarrikatu zuen Xabier Barandiaran EHUko irakasleak, Bartzelonako Udalerako garatutako Decidim.org plataforma eredu jarrita.\nSoftware askea, hainbat printzipiotan oinarritzen da: teknologia eskuratu ondoren erabili, kopiatu, aztertu, moldatu eta banatu egin daiteke. Teknologia burujabetza ordea, ez da lan egiteko modu batez ari, ezta lizentziez ere: geroz eta enpresa pribatu gutxiagok duten kontrol erraldoitik ihes egitea da kontua.\n2006an Microsoft zen munduko enpresa handienen artean zegoen enpresa teknologiko bakarra. Gaur munduko lehen bost enpresak dira teknologikoak: Apple, Alphabet, Microsoft, Amazon eta Facebook.\nSilicon Valley-en nagusi den ideologiaren arabera, enpresa teknologikoetako langileek “mundua hobetu” nahi dute –dirua egiteaz gain–. “Horren atzean ongizate estatuak ordezkatzeko estrategia bat dago, zerbitzuak Google bidez eskura ditzagun. Turismo bulegoak laster desagertuko dira, Google Maps eta Trip Advisor-ekin nahikoa dugulako”. Jakina da, Maquiaveloren garaitik –eta kartografia garatu zenetik– mapak lurraldeak konkistatzeko edo kontrolatzeko sortu zirela. “Munduko maparik handienaren jabea Google da”, gogorarazi zuen Barandiaranek.\n“Kapitalismo teknologiko honek larritu beharko gintuzke”, Barandiaranen ustez, bereziki erakunde publikoez aritzeko orduan. “Alternatiba badago, eta hobea da: mundu osoan elkarlanean ariko diren herritarren teknologia librea”.\nInformazio gaindosia eta datuak\nDatu irekien sozializazioari buruz hitz egin zuten Open Data Euskadiko arduradun tekniko Imanol Argüesok, Deustuko Unibertsitateko irakasle Miren Gutierrezek eta Hirikilabs-eko programa koordinatzaile Ibai Zabaletak.\nMiren Gutierrezek baleontzien ibilbide datuak jasotako hainbat bisualizazio erakutsi zituen: “Datuen bisualizazioari esker informazioa era antolatuan aurkez daiteke, ulergarri eginaz bestela milaka zenbaki baino ez direnak”. Datuak eskuratzeko moduez aritu da eta datuen publikotasuna defendatu du, herritarren anonimatua arriskuan jartzen ez den kasuetan, behintzat. Horrez gain, datuen gaineko akzio demokratikoaren alde agertu da, datu publikoak eta irekiak sortzeko prozesuan bertan parte-hartzearen garrantzia azpimarratuz.\nIbai Zabaletak Hirikilabs-en hainbat egitasmoren berri eman eta besteak beste Airbnb-ren efektua aztertzeko antolatu zuten tailerra aurkeztu zuen. Lan hori egiteko datuak web scraping bidez eskuratu zituzten, hau da, webguneetako informazio publikoa erauziz. Zabaletak adierazi zuen ezin izan zutela frogatu Airbnb-ren zabalkundeak hiriko alokairuen prezioan eragin zuzena izan zuenik, izan ere, datuak ezin izan zituztelako alokairuen prezioekin erkatu.\nHonelako esperientziek garbi erakusten dute ez dela nahikoa datu publikoak izatea, baizik eta horiek landu egin behar direla eta garrantzitsuagoa dena, datuak elkarren artean konparatzeko eta erkatzeko aukera egon behar dela, edozein irakurketa oso egin ahal izateko.\n“Jendea hackerren beldur da, ni askoz gehiago kezkatzen nau AEBetako Gobernuak”\nDatuak eta informazioa edukitzea, boterea izatea da. Egun, ordea, inoiz baina datu gehiago sortzen ari gara, batez ere, geolokalizazio eta komunikazio digitalaren ondorioz. Datuen negozioaz gain, pribatutasuna erronka nagusi bihurtzen ari da: “Jendea hackerren beldur da –dio Gutierrezek–, baina ni askoz gehiago kezkatzen nau AEBetako gobernuak”.\nLibrea da euskal softwarearen territorio bakarra\niAnire izeneko euskarazko testuak irakurtzeko gai den fikziozko pertsonaia teknologikoa aurkeztu zuen Xabier Barandiaranek. Estrategikoki egin beharreko apustua burujabetza teknologikoaren bidetik egin behar dela azpimarratu zuen. “Horren aldean beste irtenbidea Siri, Alexa edo Google Assistant euskaratzea da eta hori ez da batere ona burujabetzarako”. Marko Txopiteak ideia honetan sakondu zuen, hizkuntza teknologien alorrean euskaraz dauden eta libreak diren proiektuak aurkeztuz jardunaldietan.\nMerkatuaren zain egongo balitz euskaraz hitz egingo duen teknologia, garapena ez dela inoiz gertatuko ziurtatu zuen Txopiteak. “Euskaldunok teknologia hauek nahi baditugu, guk geuk, modu librean eta auzolanean sortu behar ditugu”. Ahots errekonozimendurako teknologia librea osatzea helburu duen Common Voice Mozillaren proiektua aurkeztu zuen. Egitasmo hori 73 hizkuntzatan dago martxan eta Librezale euskarazko moldaketak prestatzen ari da. Une honetan jendearen parte-hartzea eskatzen ari dira, euskarazko audio grabaketa publikoen corpus erraldoia osatu ahal izateko.\nEuskarak teknologia aurreratuetan lekua izango badu, eta Euskal Herrian eredu demokratiko, garden eta parte-hartzaileak sustatu nahi baditugu, software eta teknologia burujabetzan urratsak ematea ezinbestekoa izango dela argi geratu zen jardunaldiotako hizlariak entzunez. Besteen esku dauden jakintzen menpe geratuko da komunitatea bestela.\nKanal hauetan artxibatua: Teknologia burujabetza | Euskarabildua


Ekimenak | Basherriak [Hasiera]\nEKIMENA: Errenteriako 1. azoka ekologikoa\n2015/09/10 egilea: arraztalo Utzi iruzkina\nIrailaren 12an, larunbata, Errenteriako Nekazaritza Ekologikoaren I. Azoka ospatuko da Gamon Zumardian. Bertan, Euskal Herriko baserrietako hainbat elikagai ekologiko ezagutzeko eta erosteko aukera izango da goizeko 10:00etatik 14:00ak arte.\nGainera, inguruko kontsumo taldeen eta Biolur Elkarteko informazio postuak ere bertan aurkituko dituzu: sortutako material didaktikoa, etxeko eta baserriko landare edo abereak zaintzeko liburu interesgarriak… eta elkarrekin lan egiteko aukerak.\nAzoka egunean, Txintxarri Elkartean produktu ekologikoekin egin daitezkeen jaki goxoen sukaldaritza tailerra izango dugu. Lehenik, Biolur Elkarteko teknikariak Ekolapiko proiektua Errenteriako Uztargi Udal Haurreskolan nola jarri zen abian aurkeztuko du. Ondoren, haurreskolako sukaldariak azokan dauden produktuekin egin daitezkeen hainbat errezeta ezberdin prestatuko ditu.\nAzokari buruzko informazio gehiago eskuratzeko eta parte hartuko duten ekoizleen zerrenda ikusteko, info +\nFiled under Basherri Blog, Ekimenak Tagged with azoka ekologikoa\nEKIMENA: Alternatiben herrixka\n2015/05/27 egilea: basherri Utzi iruzkina\nEkainak 5ean, ostirala\nBizi! mugimenduko lagunek burutuko duten\nBaionatik datorren eta Europan zehar 5.000 kilometro egingo dituen bizibleta martxa gehituko gara Saguesen arratsaldeko 18:00tan,\nAntiguan, 19:30etan harrera ekitaldia burutuko delarik.\nEkainaren 6a, larunbata, egun handia!\nAlternatiben Herrixka goizetik hasita, Matia kalean zehar,\nhitzaldiak, alternatiben azoka, haurrentzat jokoak, mural pintaketa, bazkari herrikoia, dokumentalak, …\neta hau guztia jai-giroan\nALDA DEZAGUN SISTEMA ETA EZ KLIMA!\nEkimenari buruzko informazioa:\nEKIMENA: Basherri Sareko kamixetak salgai!\n2015/04/09 egilea: basherri Utzi iruzkina\nLor ezan/ezak hire Basherri Sareko kamixeta!\nEgin hire aukera!\nKoloreak: berdea, gorria, horia, marroia. Prezioa: 8 euro\nKoloreak: berdea, urdina, horia, marroia. Prezioa: 5 euro\nNeurriak: S, M, L, XL\nEskaerak egiteko bidali ezan/k mezu bat basherriak@gmail.com helbidera edo deitu 615 76 70 86 telefonora.\nFiled under Basherri Blog, Ekimenak Tagged with kamixetak


Gorputzaren hitz egiteko gaitasuna eta bere hizkuntza unibertsalak\nMahi-Mahien sormena eta espresio librea maite ditugu. Eta gure gorputzak sormenerako hamaika bide ematen dizkigun bezala, adierazpenerako ere bide ugari ditu. Hilabete honetan hizkuntza hilabetea izaki, hizkuntza ezberdinen inguruan ibili gara solasean, ikerketan. Baita hizkuntza unibertsalen bila ere. Guretzat hizkuntza unibertsala dena musika da. Musikak guztiok konektatzen gaitu eta elkar ulertzeko bidea dugu.\nGure egunerokotasuneko bizipenek soinu eta isiltasunak baturik sortzen duen melodia desberdinek besarkatzen gaituzte. Musika eragin handiko arte sakona da eta konexioak eta zirrarak sortzen ditu gure barnean baita distantzia handietan ere. COVID-19 garai honetan segurtasun distantziak nagusi, musika dugu gure sozializazio bideetako bat. Eta hau landu nahi izan dugu jantoki eta patioetan.\nPirata guztion artean gure ahalmenekin konektatuta, melodia berri bat jarri diogu ikasturte honi, barne barnetik atera ditugun notez osatua. Eta hau Maddalen Dorronsoro, Landarbaso abesbatzako formazio arduradunaren eskutik egin dugu. Esplorazio, autoezagutza eta ahalduntze saio hauetan, ahotsa, perkusioa eta gorputzak mezuak eta emozioak transmititzeko dituen gaitasunak landu ditugu ikasleekin\nHizkuntza izanik azaroan ikasleekin lantzen ari garen gaia, gure gorputzaren hizkuntza unibertsalak aztertu nahi izan ditugu guztion artean.


Gernika-Lumoko Udala - Astra inguruko oinezkoentzako pasabidea bukatuta egongo da urte amaierarako\nAstra inguruko oinezkoentzako pasabidea bukatuta egongo da urte amaierarako\nIparragirre kalea eta Astra sorkuntza lantegia batuko dituen pasabidea urte bukaerarako prest egongo da edo “gehien jota datorren urte hasierarako”, adierazi zuen José María Gorroño Gernika-Lumoko Alkateak. Proiektu honek tren geltoki ondoan dagoen tren igarobidetik oinezkoak ez ibiltzea ekidingo du eta Astrako aparkalekuan autoa uzten duten gidariei ibilbidea erraztu egingo die.”Bertan autoa uzten duten erabiltzaileek -230 aparkaleku- hirigunera hurbiltzeko ibilbide luzea egin behar dutela eta trenbidea pasatu behar dutela, honek dakarren arriskuarekin”, azpimarratu zuen Alkateak.\nJarduera honek gainera, balioa emango dio “gutxi erabiltzen den inguruari”, postetxe aurreko plazari hain zuzen, eta gaineratu zuen “aisialdirako gune izateko” egokituko dela. Izan ere, egungo lurzorua aldatu egingo da eta granitozkoa jarriko da, honez gain, hiri-altzariak ere jarriko dira. Adierazi zuen “irudi garbiketa egin gura dutela, jendeak gune horretan disfruta dezan, orain arte pasatzeko gunea baino ez delako izan”.\nErabiltzaileak plazatik zubira joateko bi modu izango dute. Bata bi metroko zabalera izango duen eta %8ko aldaparekin irisgarritasun baldintza guztiak beteko dituen arrapala baten bitartez izango da eta, bestea, eskailera bat izango da. Trenbidearen gaineko zubi honek bost metro altuera eta hamasei metro zabalera izango ditu. Jarduerari egokitutako arlo osoak 2.800 metro karratu betetzen ditu.\nZirt zart batean\nUdaleko bulego teknikoa obra adjudikatzeko baldintza pleguak lantzen dago orain. Ziurtatu zuen “ pasa den martxoaren 9tik indarrean dagoen Kontratuen Lege berria martxan jartzeko, prozedura luzeagoa izango dela, teknikariek pleguak araudiaren arabera egokitu behar dituztelako”. Horrela eta guztiz ere, Udalak proiektu hau uztailean adjudikatu eta lanak uda pasa ostean hastea gura du. Jardueraren balioa 735.800 euro izango da, eta aurtengo aurrekontuko -23,4 milioi euro- partiden barruan dago kokatuta.\nPasabide berri honi esker, auzokideak zirt zart batean hurbilduko dira herrigunera, “inguruetatik ibili beharrean eta arriskurik eduki barik, batez ere umeekin igarotzen denean trenbidea” azpimarratu zuen Gorroñok. Jarduera irisgarritasuna hobetzeko planaren barruan dago kokatuta, Alkatearen hitzetan, “Gernikako udalerria gero eta erosoagoa izan dadin eta bizitza kalitatea gero eta handiagoa izate aldera”.\nUdalak Urbietako eremura joateko pasabide bat ere egin zuen, 2014an, Santa Anako aparkalekutik kirol gunera joan behar zutenek trenbidetik ez pasatu behar izateko. Futbol zelaien inguruan, batez ere asteburuetan, sortzen zen zirkulazio anabasa bukatzea helburutzat izan zuen jarduera hori arrakastatsua izan zen.


National Geographic: Baionan hartzen da “inoiz dastatu dudan txokolate berorik onena” National Geographic: Baionan hartzen da “inoiz dastatu dudan txokolate berorik onena”\nHome Gastronomia National Geographic: Baionan hartzen da “inoiz dastatu dudan txokolate berorik onena”\nNational Geographic: Baionan hartzen da “inoiz dastatu dudan txokolate berorik onena”\nCeil Miller-Bouchet-ek “Taste of travel” blogean kontatzen du, National Geographic-en webgunearen bidaien atalean, Baionako txokolatearekin izan duen topaketa.\nSekretua, idazleak esaten digunez, euskal hiri honetan “mundu honetakoa ez den” txokolate batez gozatzekoa, honengatik da, Sefardiak penintsulatik egotzi zituztelako (horietako erbesteratu batzuk Baionara joan ziren); eta nahasketa patentatu bat dagoelako, Venezuela, Trinidad eta Marfil Kostako kakao alearekin egina.\nEz duzue sinesten? Etor zaitezte dastatzera. Ez duzue ahantziko.\nPrevious articleNafarroako bideo sinestezin bat webgune aleman batean\nNext articleChris Michael (un “paracaidista con orejeras”*): “Los bilbainos parecen desproporcionadamente acomodados”


Euskera - Archives\nText Collection: -- Euskera aldizkaria Euskararen Lekukoak Iker Onomasticon Vasconiae Euskal Gramatika Lehen Urratsak (EGLU) Mendaur Euskaltzainak Jagon Etxeberri (EHS) Euskararen Herri Hizkeren Atlasa Izenak Erlea literatura aldizkaria Out of colection Theme: -- Dictionaries and Corpus Grammar Dialectology Literature Onomastics Promotion of the Basque language Academy members and their works Others\nEuskera - Archives\nFirst period (1919-1979)\nEuskaltzaindia sortu ahala, zeregin handietan sartu zen, eta hori Gerra Zibilaren aurreko aldian ongi islaturik ageri da aldizkarian. Gerra Zibilak eta ondorengo diktadurak isiltasuna eta debekua ekarri zuten. Ondorioz, agerkaria hainbat urteetan ez zen argitaratu. Bigarren Mundu-Gerra amaitu eta gero, nazioarteko aldaketaren ondorioz, 1950eko hamarkadan Frankismoak euskarari buruzko jarrera pixka bat bigundu zuen, harekiko baztertze politiko eta administratiboa mantendu arren. Euskaltzaindia, apurka apurka, ekimen berriak sustatzen hasi zen eta, 1956tik aurrera, Euskera agerkaria hasi zen berriro argitara ematen. Arantzazuko Biltzarretik aurrera Euskaltzaindiak erabaki ugari hartu ditu fonologian, lexikoan, deklinabidean, aditz paradigmetan, sintaxian, onomastikan eta toponimian. Arau horiek Euskera agerkarian agertuz joan dira.\nSecond period (1980-2008)\nEspainiako Erresumak Euskaltzandia, 1976an, Errege Akademia gisa onartzen du. 1979an Euskadiko Autonomia Estatutua aldarrikatzen da eta, 1982an, Nafarroako Foruaren Hobekuntza Legea. Testuinguru sozial honetan Akademia ofizialtasuna eta errekonozimendua lortuz doa eta horrek eragin zuzena dauka bere buletinean. Hartara, 1980an “Aurkibidea (1920-1979)” osatu eta argitaratzen da, aro bat markatuz eta agerkariarentzat aldi berri bat nolabait iragarriz.\nEuskaltzaindiaren jardun akademiko ugaltzen doa eta Arrasateko 1979ko eta Iruñeko 1984ko Biltzarrek garrantzi handia izan zuten, bertara euskal gramatikako arlo askori buruzko lanak aurkeztu ziren eta. Horiek Euskera agerkarian argitara ematean Euskaltzaindiak, berriz ere, darabilen normaltze- eta arautze-lana noraino heltzen zen erakutsi zuen.\nThird period (2009-)\nAzken urteotan Euskera agerkariak berriztatze eta homologatze bideari ekin dio, bere burua gaur egungo aldizkari zientifikoen esparruko estandarizazio mailetara egokitzeko.\nBere Idazketa-Kontseilua (2009) eta Aholku-Batzordea (2010) eratu ondoren, LATINDEX katalogoan indexatu eta datu-base batzuetan (ISOC, DIALNET, INGUMA, ESCI,) sartu da, bai eta lau hizkuntzatan erabiltzeko aukera eskaini ere (euskara, gaztelania, frantsesa eta ingelesa), euskal kulturaren esparruan erreferentziazko aldizkaria izateko xedearekin. Urtean bi zenbaki ematen ditu: lehena, soilik digitala, Akademiaren barruko bizitzari buruzkoa da; bigarrena, aldiz, ikerlanei dagokie eta paperean eta digitalean argitaratzen da.


Etxean irabazitakoa defendatzera, Mutrikura - Bergara - Goiena.eus\nEtxean irabazitakoa defendatzera, Mutrikura\nXabi Urzelai 2017-06-01 14:45\nErregional mailako taldea.\nBergarako bigarren taldeak igoera faseko itzuliko norgehiagoka jokatuko du zapatuan, Mutrikun. Joan den astean Agorrosinen lortutako 1-0ekoak abantaila ematen die mahoneroei. Klubak autobusa antolatu du jokalariek zaleen babesa izan dezaten\nAitor Elizburuk joan den astean Mutrikuren kontra egindako golak (1-0) balio galanta du itzuliko norgehiagokara begira (Zapatua, 16:30, Mutrikuko San Migel futbol zelaia). Mahoneroek igoera faseko finaleko lehenengo kolpea eman zuten etxean irabazita, baina kanporaketan oraindik edozer gerta daiteke, kostaldekoek ere txukun jardun zutelako Agorrosinen, eta orain etxean dutelako hitzordua. Horri aurre egiteko, Bergara KEko ordezkariek autobusa antolatu dute zaleak Mutrikura joan daitezen taldea animatzera: "Dei egiten diegu gure zaleei Mutrikura hurbil daitezen taldea animatzeko. Bigarren igoera bat posible da, denon artean lortuko dugu!", adierazi dute klubetik.\nBada, autobusa 15:30ean irtengo da Azokatik [eta ez Frontoitik hasiera batean iragarrita zegoen moduan, jaietan ez delako horretarako aukerarik] eta txartelak Depor tabernan eskuratu daitezke ostiralera arte. Kirol elkartearendako denboraldi amaiera ederra izango litzateke, Bergarak eskura duelako bi talde nagusiak aldi berean mailaz igotzea.\nMahonero egunerako dena gertu\nEkainaren 9tik 11ra bitartean egingo du Bergara KEak Mahonero Eguna, eta dagoeneko gertu dute egitaraua [Bazkarirako txartelak salgai daude Bule eta Depor tabernetan: nagusiek 20 euro, eta gazteek 15 euro]. Egubakoitzean, hilak 9, 19:30ean irekiko dute karpa eta gauean bertan parrillada, eta 22:30ean kontzertuak izango dira –Aitor Garitano eta Olatz Muruamendiaraz, eta Biks & The Pilots–. Zapatu goizerako haurrendako jolasak izango dira, eta zunba eta dantza ikastaroak. 13:00etan triki-poteoa egongo da, eta 14:30ean herri bazkaria, eta ondoren sari banaketa. Arratsaldean eta gau partean musikak hartuko du lekua. Eta, domekan (17:00) Emakumezkoen Euskadiko Kopako finalerdia egongo da ikusgai Agorrosinen: Reala-Aurrera Vitoria.


Pornografia, irakasle arriskutsua | Gizartea | Berria\nPornografia eredu. Baina nolako pornografia? «Gorputzaren tamaina dago batetik: titiak, zakil oso handiak... Pornografian agertzen diren gorputzak ez dira errealitatean ohikoenak. Bestetik, harreman motak; dauzkagun erlazio erotikoak ez dira pornografian bezalakoak». Frustrazioa eragin dezake horrek, Ramirez de Okarizen esanetan: bai gorputz ereduagatik, bai sexu praktikengatik.\nEskoletan sexu heziketa eman behar dela dio legeak, baina galdera asko daude airean: nork eta nola eman behar duen, zer gaitegi duen, zenbat denbora jarri behar den horretarako... Espainiako Gobernuak atzera ere egin du, LOMCE erreformaren bidez. Herritartasunerako Hezkuntza ikasgaian zegoen sexu heziketaren gaia, eta kendu egin du ikasgaia. Sexu heziketaren inguruko aipamen gehiago ere ezabatu ditu.\nIkuspegian dago hutsuneetako bat, adituen ustez. Zenbateko tokia ematen zaion sexu heziketari eta zer hartzen den sexu heziketatzat. «Balio heziketa da: gauza onak goratzea, sexualitate egokia bultzatzea... Ez gaixotasunetan begia jartzea. Sexualitatea positiboa da», nabarmendu du Oribek. «Emozioak kudeatzea, gorputza ezagutzea eta maitatzea... Hori jorratu behar da. Ez jarri begia beti gauza negatiboetan. Hori ez da heziketa. Hori prebentzioa da».\nAskotan, ordea, eskutik hartuta joaten dira biak. Ez dago eskolako edukiak begiratu besterik. Sexualitateari buruzko gaietan, prebentzioaren ikuspegia da nagusia: gaixotasunak, sexu osasuna, higienea, antikontzeptiboak... «Ohitura izan da edonork sexu heziketa ematea; medikuek, adibidez. Eta denbora guztian honela: 'Ipini kondoia', 'Kontuz hiesarekin'...». Kexu azaldu da Oribe.\nErresuma Batuak neurri irmoak jarri dizkie webguneei


Iriki Atia: junio 2011\n"Bidaiatzeko moduak" saioen kronika laburra\nGroseko Irrintzi-AEKn eta Okendo kultur etxean\n“Bidaiatzeko moduak” diaporaman modu independientean bidaiatzeko arrazoiak eta abantailak komentatu genituen Mikel Arredondo bidaiariarekin egindako bi saiotan.\nBidaiatzeko modu batzuk (bizikleta, autobusak, furgonetak, trenak, itsasontziak autostop…) ere aurkeztu zituen, baita bakoitzaren aldekoak zein kontrakoak ere. Bidaiatzeko modu hauek Mikelek bidaietan egindako argazkiekin irudikatu zituen eta gertatutako hainbat istorio kontatu ere bai.\nBukatzeko, bidaiatzeko zer behar den eta nola lortu azaldu zuen: pasaportea, bisatuak, txertoak, hegazkin txartelak, bai eta non bilatu herrialdearen berri ere: janari, hizkuntza, musika, literatura…\nHau guztia parte hartzaileen galderak eta iruzkinak tartekatuz.\nUdan ere mintzalaguna\nUdan ere mintzalagun taldeak osatuko ditu Bagera elkarteak, uztaila eta abuztuan.\nIzen ematea jada zabalik dago, ekainaren 1etik 27ra izango da. Mintza taldeak ekainaren 30ean osatuko dituzte.\nHilabete bakoitza 30 euro izango da eta bi hilabeteetan parte hartuz gero, 50 euro.\nIkasturtean zehar aritu direnen kasuan, ordea, hilabete bakoitza 20 euro kostako da eta bi hilabeteak 30 euro.\n- BAGERAn (Katalina Eleizegi 36, behea)\n- 943467181 telefonoan\n- Nahi izanez gero, ibilitako euskaltegiaren bidez\nEta euskaraz hitz egiten badakizu eta astean ordu beteko tartea baduzu, euskara ikasten ari direnei laguntzeko aukera duzu laguntzaile izanda. Prest bazaude, arestian aipatutako izena emateko aukerez baliatu.\nEkaineko iriki atia saioak\nIkasturtearen azken txanpako saioak dituzue hauek:\nBidaiatzeko moduak (bi saio)\nMikel Arredondok bidaiari independientearen mundura eramango ditu, arrazoiak arrazoi, oraindik bere kontura bidaiatu ez duten pertsonak. Horretarako, bidaiatzeko modu desberdinak eta kontuan hartu beharreko gutxienekoak aurkeztuko ditu.\nNoiz: ekainaren 14an, asteartea, 15:30ean.\nNoiz: ekainaren 14an, asteartea, 18:30ean.\nEuskaltegiko hainbat ikastalde elkartuta, zenbait gai aurkeztu eta jorratuko dira taldetxotan: “Hiri hondakinekin zer egin?”, “Txakurrak hirian” eta “Babes ofizialeko etxebizitzak”. Taldetxoetako partaideak aldatuko dira gaiz gai. Ordubeteko saioa.\nNoiz eta non: euskaltegiak erabakiko du.\nHistoriaren Etxera bisita gidatua\nNoiz: maiatzaren 26an, osteguna, 10:00etan\nNoiz: ekainaren 9an, 18:30ean\nEureka Zientzia Museora bisita gidatua. Bi jarduera:\nElektrizitate ikuskizuna: oinarrizko kontzeptu batzuk ezagututa elektrizitatea zer den ikasiko duzu. Tesla, Van der Graaf eta beste hainbat tresna erabiliko ditugu hainbat esperimentu egiteko. Ileak tentetuko zaizkizu!\nEta bi aukera: Planetariuma bisitatu edo museoa bera bisitatu.\nNoiz: ekainaren 7an, asteartea, 10:00etan\nSaharar errefuxiatuen kanpalekuetara bisita (bi saio)\nArgeliako saharar errefuxiatuen kanpalekuetako hezkuntza bereziko eskoletan izan dira hiru euskaldun, besteak beste fisioterapeutak eta hezitzileak trebatzen.\nNoiz: ekainaren 21ean asteartea, 09:30ean.\nNon: Amarako AEK euskaltegian (Isabel II.ean)\nNoiz: ekainaren 22an asteazkena, 10:00etan.\nNon: Antiguako AEK euskaltegian.


Langeland - Wikipedia, entziklopedia askea.\nLangelandeko herri handiena Rudkøbing da eta bertan bizi da populazio guztiaren herena. 4.658 biztanle ditu eta 63 km²-ko azalera. Uharteko kairik handiena du, mekataritzarako eta kirolerako egokitua. Hona hemen herri handienen zerrenda:\nRudkøbing (4.658 bizt.)\nZubi batek elkartzen du Langeland Fioniarekin eta tartean dagoen Tåsinge uhartearekin. Bestetik ferry zerbitzuak ere baditu Lolland eta Ærø uharteetara.\nDovns Klint, uhartearen hegoaldeko muturra.\nNikolaj Coster-Waldau (1970- ), aktorea.


Baina nola bizi nintekeen gailu hauek gabe! | Euskaltel Blog\nBaina nola bizi nintekeen gailu hauek gabe!\nDena ikusia zenuelakoan al zeunden? Bada, ez; ezta hurrik eman ere. Udaro, gailu teknologikoz gainezka egon ohi dira onlineko salmentako webguneak, eta beti gauza bera galdetzen diogu gure buruari: Baina nola bizi nintekeen gailu hauek gabe! Hobe duzu, bestalde, kreditu-txartela edo smartphonean aldean ez eramatea horrelakoetan; bestela, seguru zerbait erosten duzula. Eskerrak denborak dena sendatzen duen… Beraz, zenbatu 10eraino izugarri gustatzen zaizun gailu horietakoren bat ikusten duzunean. Ez bazaizu berehalakoan joaten erosteko grina, 20raino zenbatu. Edo 30eraino, 40raino…\nPunta-puntako gailua, udako estilismorik onena eta always on teknologia uztartzen dituen asmakaria: moda-modako txanoa, eguzki-kargagailua duena. Baina, nola liteke orain arte asmatu ez izana zer zoragarri hori! Ohar bat iPhoneren erabiltzaileoi: iOS 10earekin ez dabil, oraingoz, baina, lasai, gailuaren asmatzaileek arazoa konpontzear dute eta. Gainera, kolore ugaritakoak dituzu, kamuflajekoak… Barra-barra ari dira saltzen!\nEta energia berriztagarrien aldekoak garenez, nahitaezkoa dugu beste gailu zoragarri hau ere, zeinak jasangarritasuna eta freskotasuna Fashion Week onenaren pareko diseinuarekin uztartzen baitu. Oraingoz, Perún bakarrik dago salgai, baina hango merkatua ase orduko iritsiko dira Europara eta mundu osora. Ezinbestekoa.\nArgidun sandaliak, umeentzat\nIritsi da, azkenik, hondartzan zure umea kontrolpean edukitzen lagunduko dizun produktu bat. Irudika dezagun egoera: abuztua da, Zurriolan zaude, jendez beteta dago hondartza, egun zoragarria egiten du… Baina, halako batean…, umea ez da inon ageri! Ai, ama! Bila hasten zara, baina hainbeste jende dago. Une bat, mesedez: zerbait ikusi duzu. Sandalien argiak itsutu egin zaitu, agian? Ez, ez duzu argia ikusi. Baina jende-pila bat dago zure umearen inguruan, haren sandaliei begira. Lortu duzu helburua: erreskatatu duzu haurra. Zuk sandaliak behar dituzu, eta umeari ikaragarri gustatuko zaizkio.\nEllipse giltzarrapo adimenduna\nTxundituta utziko zaitu gailu honek. eta, ikusi orduko, eskatu egingo duzu Goi-segurtasuneko giltzarrapo adimendun horri esker, hondartzara, lanera…, noranahi joan zaitezke, eta ondo babestuta utzi bizikleta, lanean ari zaren edo eguzkia hartzen zauden bitartean. Alerta-abisu bat bidaliko dizu mugikorrera lapurreten aurkako sistemak, inor bizikleta mugitzen saiatzen bada 240 metroko irismena du sistemak. Altzairu indartuz egina da giltzarrapoa, eta bankuetako sistemen antzekoa du enkriptazio-maila. ETA KOLEKTIBOA DA! Hau da, zuk nahi duzunari utz diezaiokezu bizikleta, giltzarrapoa urrutitik zabalduta. Jada ez duzu zertan kezkatu giltzak hondarretan galdu bazaizkizu edo bulegoan utzi badituzu.\nEne bada! Baina, nolatan egiten dituzte horrelako gauzak! Mundu osoko aireportuetako bidaiari-terminalak patinetez zeharka ditzakezu, maleta zeurekin duzula. Ikusgarria! Arazo bakarra du: ezin da kabinan eraman eskuko ekipaje gisara. 60,5 cm altu da, hots, hegazkin-konpainiek onartzen duten neurria baino 5 cm luzeagoa. Beraz, jo aireportura garaiz, ekipajea fakturatu aurretik pixka batean patinatzeko.\nHainbeste urtez inongo justifikaziorik gabe zokoratuta egon ondoren, hemen da berriro ionizagailua…, eta formatu eramangarrian, gainera! Azkenik, ohartu da bakarren bat aire-arazgailu ahaltsu horren abantailez: ezinbestekoa da zure lagunekin partekatzen duzun Interrail trenaren bagoiko kiratsa ezabatzeko, edo Honduraseko oihanean aurkitu duzuen hostelekoa garbitzeko. Ataka gaizto batetik baino gehiagotatik aterako zaitu!\nEta guztietan onena, azkenerako utzi duguna. Asper-asper eginda zaudela bulegoan edo aireportuetako igarotze-eremuetan lo-kuluxkatxo bat lasai egiterik ez dagoela eta? Bada, kito arazoa. Ostruka-burkoaren diseinua ikuste hutsarekin ohartuko zara zenbat lo-ordu galdu dituzun lehenago ez erosi izanagatik. Polita da, praktikoa, eta izugarri gustatzen zaigu. Arazo bakarra, honako hau: hain produktu erakargarria izaki, berehala saltzen dela. Izakinik gabe geratu da banatzailea, behin-behingoz. Beraz, sartu webgunean, eta sakatu F5-a behin eta berriro, ea bat lortzen duzun. Ikusten zaituzten guztiei emango diezu inbidia.\nPolitak dira, ezta? Bada, milaka daude! Eta ziur gaudenez zuk ere izan duzula bakarren bat erosteko tentaldirik, idatzi iruzkin bat, eta esaguzu zein den munduan zehar ikusi duzun gailurik xelebreena. Zain gauzkazu!\nMugikorra galdu dut. Nola aurkitu dezaket? Ezagutu Gozatu Ikasi Smartphoneak Trikimailuak eta gomendioak


Troya Landetxea Team: septiembre 2012\nDONAU BIKE TRAVEL\nUdarako oporrak prestatzen ari ginela, hau egin edo hara jun... liburu bat iritsi zen gure eskuetara. Ez genuen ibilbide hau ezagutzen ta segituan interesa sortu zitzaigun. Europan barrena... 4 herrialde ezberdin... 1.000 kilometro ta piku... ibilbide erraza... landa eremuak... hiri interesgarriak... zerbeza earra...\nArrazoi asko, edo gehiegi, kasu ez egiteko. Nola ba pasatzen utzi aukera hau.\nTa halaxe, konturatzerako bizikletak enpaketatuak genituen.\nUztaila bukaerako hegazkin txartelak erosi ta Stuttgartera salto batean Bilbotik. Han aireportuan bertan bizikletak montatu ta metroa hartuta tren geltokira. Ordu ta hiru laurdenetan, transbordo bat tarteko, Donaueschingenen ginen, sekula entzun gabeko herri txiki hartan. Zergatik han? Bertako lurzorutik datorren surgentzi batetik jaiotzen delako nonbait Danubio ibaia. Gure bidaiaren ardatz nagusia.\nBidaiak 1.400 kilometrotan Danubio ibaia jarraitzen du haran eta bailara ezberdinak elkarrekin lotuz. Lautada bakarti eta amaiteziñak, herri txikiak, artasoro galantak, Regensburg, Passau, Linz, Viena edota Bratislava bezelako hiriak eta guneak zeharkatzen ditu Danubio ibaiak. Bidaia Alemaniko herri txiki batean hasi dugu eta Budapesten, Hungriako hiriburuan amaitu, hamazazpi egun beranduago.\nhauxe zan ba dana, lagunak.\nPublicado por Casa Rural TROYA Landetxea en 22:41 No hay comentarios: Enlaces a esta entrada


Kontsumo Arduratsuaren Nazioarteko Eguna - Saretuz Donostiako kontsumo eraldatzaiearen sarea - Red de consumo transformador de Donostia\nGaur, kontsumo arduratsuaren nazioarteko eguna dugu. Saretuzentzat, kontsumo kontziente eta eraldatzailea, eraikitzen duen kontsumo bat da, amesten dugun gizartean bizi ahal izateko oinarrizkoa den estrategia eta tresna bat: bizitza erdigunean eta ekonomia bere zerbitzura jartzen duen gizarte bat, justizian, emakume eta gizonen arteko eta herrien arteko berdintasunean, solidaritatean, naturarekiko orekan, konpromisoan, lankidetzan… oinarrituta, zaintzak banatuta dauden gizartean oinarrituta.\nGure helburua kontsumo kontzientearen irizpideetan sakontzea da. Donostian dauden aukerak eta ekimenak hedatu, beste batzuk sustatu, eta horren inguruan lanean ari diren hainbat kolektiboren lanak ezagutzera ematea. Horretaz gain, taldean lan eginez, saretzen, amankomunean ditugun interesetatik, koordinaziotik, inklusiotik, partaidetzatik, zaintzatik, metodologia desberdinen bidez ikasi nahi dugu. Hori da gure erronka.\nGaur, kontsumo arduratsuaren nazioarteko eguna dugu. Saretuzentzat, kontsumo kontziente eta eraldatzailea, eraikitzen duen kontsumo bat da, amesten dugun gizartean bizi ahal izateko oinarrizkoa den estrategia eta tresna bat: bizitza erdigunean eta ekonomia bere zerbitzura jartzen duen gizarte bat, justizian, emakume eta gizonen arteko eta herrien arteko berdintasunean, solidaritatean, naturarekiko orekan, konpromisoan, lankidetzan… oinarrituta, zaintzak…\nGaur, kontsumo arduratsuaren nazioarteko eguna dugu. Saretuzentzat, kontsumo kontziente eta eraldatzailea, eraikitzen duen kontsumo bat …\nKontsumo Arduratsuaren Nazioarteko Eguna Gehiago irakurri »\nEgun, kontsumo digitala etengabe hazten ari da, eta horrek eragin handiak ditu ingurumenean, ekonomian, genero-desberdinkerietan …\nKontsumo digitala eta bertako alternatibak hitzaldia Gehiago irakurri »\nJadanik Inauteriak gainean ditugu, oraindik ez duzu mozorrorik? artikulu honekin mozorro jasangarri eta arduratsua izateko …\nMozorroa modu arduratsu eta jasangarrian lortu edota egiteko ideiak. Gehiago irakurri »\n2021eko Gabon hauetan Saretuz Mapan dauden komertzio-alternatiba ezberdinetako produktuekin osatutako saski eder bat zozketatu nahi …\nGabonetako Saski Arduratsuaren Zozketa Gehiago irakurri »\n2020an bezala, 2021eko gabon hau desberdina izango da, oraindik ez dakigu nola, baina badakiguna zera …\nGabonetan kontsumo arduratsua izateko gomendioak Gehiago irakurri »


Canneseko Zinemaldiko Sail Ofizialean, lehiaz kanpo, estreinatuko dute “Beste egun bat bizirik” | Zinema | Pantaila handian\nYou are here: Home ∼ 2018 ∼ April ∼ 20 ∼ Canneseko Zinemaldiko Sail Ofizialean, lehiaz kanpo, estreinatuko dute “Beste egun bat bizirik”\nCannesen Sail Ofizialean lehiaz kanpo, aurkeztuko dute “Another Day of Life” (Beste Egun Bat Bizirik) filma. Bederatzi urte eman dituzte Raúl de la Fuente zuzendariak eta Amaia Remirez ekoizleak film luzea burutzeko. Ryszard Kapuscinski kazetari eta idazle poloniarraren lanen maitaleak, biek eritzi zioten Angolako deskolonizazioa kontatzen duen eleberria errezena zela irudietan emateko. Gerra Hotzean bi potentzien arteko lehia ere irudikatzen du nobelak eta filmak. Ohikoa duten dokumental formatuaz gain, animazioa behar zutela ikusi eta Poloniara joan ziren. Damien Nenow bigarren zuzendaria izango zena aurkituz. Filmaren sortzea Kapuscinskik kontatutako menturetako bilakatu zen.\n– Zer ikusi zenuten liburuan proiektuan sartzeko?\nRAÚL DEL FUENTE – “Arduragabetasun edo ausardia puntu bat egon zen. Jakin izan bagenu hain zaila izango zela. Gazte ginen, txundituta utzi gintuen eta errazena moldatzen iruditu zitzaigu. Hiru hilabeteko kontu bat delako, atzera kontu bat. Angolan, 1975 urtean, Gerra Hotzaren erdian, akzioa, poesia, mentura topatzen duzu …”\n– Eta giza elementua, ezta?\nR.F. -“Bai, Kapuscinski-k “El Emperador” liburuan, Etiopiako Hale Selassie agintaria aztertzen du. Selassieren gortean zeudenen bitartez kontatzen du. Eta pentsatu genuen polita zela Kapuscinski ezagutu zutenen bidez istoria kontatzea. Angolara estrainekoz joan ginenean, bere ezagunak izan ziren oso pertsonai interesgarriak ezagutu genituen. Kapuscinskirekin Angolan zehar ibilitako Foz de Queiros kazetaria, Ferreira edota Portugaleko armada utzi eta Angolako gerrillarekin borroka egitera joandako Farrusco generala. Giza potentziala zegoen Angolan eta horrek zirikatu gintuen“.\n– Liburuak eta ondorioz filmak zer kontatzen du?\nR.F.- “Kapuscinskik Angolan pasatako hiru hilabeteak kontatzen ditu. Gerra Hotzaren erdian, istilu horretan Ameriketako Estatu Batuak eta Sobiet Batasunak borrokatu ziren Angolaren kontrolagatik. Gainera kontatzen du nola egiten duen aurre egia kontatu nahi duen kazetari batek erabaki bati: kazetari objetibo izaten jarraitu edota gerrillarekin bat egin eta bandoetako baten partaide izan. Filma gerra thriller bat da, irudi erreala eta animazioa elkartzen dituena, espektakularra, elementu politiko, poetikoak, emozioa, tiroak, … dituena“.\nSonia Beroiz – Kö estudio-ren lana da poster ofiziala\n– Eta tartean berarekin ibili ziren lekukoak. Zer irudi gordetzen dute?\n– “Harritu gintuena da 40 urte beranduagoa oraindik oso ondo gogoratzen zutela. Horrek adtizera ematen digu zein karismatikoa zen. Poloniarra izanik, portugues kaskarra hitzeginda, gerra baten erdian …Guztiek oso detaile zehatzak ematen ziguten. Euretako bat zen beraientzat. 1975an, politikan, zuria edo beltza zen, eta eurek miresten zuten. Berak laguntzeko ahal zuen guztia egin zuen“.\n– Lekukoentzako gertakari gogorren lekuetara itzultzea nola izan zen?\nR.H. – “Arturrekin filmatu genuen lehen teaser hura. Oso gordina den unea kontatzen digu bertan. Sarraski bat. Han ginela konturatu ginen 40 urtetan ez zela itzuli. Berak dio bertan betirako galdu zuela bakea. Farrusco komandatearekin ere Angola eta Namibia arteko mugan izan ginen. Bertan ere sarraskia izan zen, zauritu zuten eta hunkitu zen guztiz“.\n– Animazioa eta dokumentala nahasten duen proiektua da. Zergaitik?\nR.F. – “Prozesu naturala izan zen. Kapuscinskiren unibertsora bidaiatu nahi genuen. Eta askatasun osoz irudikatu. Gainera probatu nahi genuen ea irudi errealak eta animazioak uztatzea zuten. Ia oposizioan zeuden erramientak ematen zuten baina froga bat egin, teaser bat eta ondo funtzionatu zuela ikusi genuen eta horrela ekin genion“.\nEta zergatik joan Poloniara animazio bila?\nR.F. – “Hasieratik poloniar animazioaren bila ginen, oso ona delako. Platige Films-en estiloa nahi genuen, Oscar sarietarako izendatuak zeuden … Varsoviara joan ginenean Kapuscinskiren alargunarekin liburuaren eskubideak erosteko, kontaktua egin genuen. Harritu ziren euskaldun bik poloniar egile baten inguruan zeozer egin nahi izatea. Baina ideia argiak genituela ikusita, konturatu ziren ezin zirela proiektutik kanpo geratu“.\n– Eta nola izan da esperientzia?\nR.F. – “Ba bidai asko izan dira Varsovia eta Nafarroa eta Euskadi artean edota erdibidean Berlinen edo Londresen. Tartean, gidoilari ingelesarekin ere bai. Kuriosoa izan da eurek kultura politiko desberdina dutela. Komunista izan den herri batekoak izaki, Kapuscinski iraultzaile bat, ezkerrekoa, sozialista ateratzea ez da erraza izan. Film luzeagoa nahi genuen, 135 minutukoa, non CIA partehartzea garbiago ikusten zen. Azkenean 85 minututan geratu gara, baina hor daude, aktore politiko nagusiak: Kissinger, Castro, Che … Gainera poloniar artea gure ikuspuntuarekin eta gidoilariari ingelesarekin, film unibertsala lortzen duzu”\nAnimazioa eta gaur egungo elkarrizketaz gain, artxibo irudiak ere ditu luzeak. 525 lagunetik gora parte hartu dute. “Another Day of Life” filmean lehenik eta behin Eusko Jaurlaritzaren diru laguntza sartu zen. Gero etorri ziren Nafarroako Gobernua eta Espainiako ICAA, Europako Media eta Eurimages programak. EITBk ere dirua jarri du. Maiatzean Cannesen estreinatu ondoren, urte bukaeran helduko da Euskal Herriko pantailetara.\nPosted in Etorkizuneko estreinaldiak, Euskal zinema, Zinema jaialdiak Tagged "Another Day of Life", Amaia Ramirez, Damian Nenow, Raul de la Fuente, Ryszard Kapuscinski


TopAraba egitasmoak Ogiak hizketan baleki eta Benniz\nTopAraba egitasmoak Ogiak hizketan baleki eta Benniz diziplina arteko proiektuak aukeratu ditu –\nTopAraba egitasmoak Ogiak hizketan baleki eta Benniz diziplina arteko proiektuak aukeratu ditu datozen hilabeteetan garatzeko.\nTopAraba, euskarazko kultura sormena sustatzeko Oihaneder Euskararen Etxeak eta Vital fundazioak aurten lehenengo aldiz antolatu duten egitasmoak Marina Suarezek Irantzu Lekuek, Josune Velez de Mendizabalek, Edu Zelaietak, Ander Gondrak eta Txema Ramirez de la Piscinak osatutako Mamiak kolektiboaren Ogiak hizketan baleki eta Beñat Goitiaren eta Anne Baskaranen Benniz proposamenak saritu ditu. 7.500€ banatuko dira bi proiektuak laguntzeko: Ogiak hizketan baleki proiektuarentzat 4.000€ eta Benniz-entzat, berriz, 3.500 €. Sei hilabeteko epea izango dute beren egitasmoak osatzeko, eta udazkenean Oihaneder Euskararen Etxean aurkeztuko dira.\nTxema Ramirez de la Piscina (Mamiak kolektiboa): “Ogiak hizketan baleki” proposamenean diziplinartekotasuna da nagusi: ikus-entzunezkoak, kazetaritza, arte eszenikoak, historia eta literatura bat etorri dira obra honen ehunduran. Proposamenak kazetaritza performatikoan du oinarri eta lehen karlistaldian (1835-36 urtealdian) Gasteizen izandako gertaera lazgarri batzuk izan ditu abiapuntu”.\nBeñat Goitia (Benniz): ”Benniz proiektuak azken emaitza gisa irudiz lagundutako kontzertua izango du. Ordenagailua, etxea eta kantuak etorkizun beltzari aurre egiteko. 80. hamarkadaren nostalgiatik ihes, doinu berriak gurera ekartzea helburu duen proiektua da”.\nIñaki Lazkano (Oihaneder Euskararen Etxea): ”Arabako sortzaile euskaldunak batzea eta elkarrekin lanean jartzea zen TopAraba egitasmoaren helburu nagusia. Aukeratutako bi proiektuek oso ondo jasoko eta islatuko dute deialdiaren nahia.\nEgitasmoak otsailaren 27an eman zituen bere lehen pausoak Oihanederren egin zen egun osoko topaketan: goizean aditu ezberdinen ekarpenak jaso zituzten, eta arratsaldeko saioko laborategian kultur sortzaileek beren artean elkar ezagutu eta diziplinarteko proiektu zehatzen inguruan saretzeko aukera izan zuten. Saretze horretatik sortu dira bi talde eta proiektu irabazleak.\nAlde batetik, Mamiak kolektiboa sortu da. Kolektibo hau Ogiak hizketan baleki proposamena garatzeko sortu da, eta diziplina ezberdinetako sei sortzailez osatuta dago: Marina Suarez (zuzendari eszenikoa), Irantzu Lekue (arte zuzendaria), Josune Velez de Mendizabal (aktorea), Edu Zelaieta (gidoilaria), Ander Gondra (ikerketa historikoa) eta Txema Ramirez de la Piscina (komunikazio arduraduna).\nAzken honen hitzetan, “Mamiak taldea osatzen dugunontzat TopAraba deialdia aukera ezin hobea izan da, lehenengo eta behin, hobeto elkar ezagutzeko eta, bestetik, norberak dituen osagai sortzaileenekin proposamen berritzaile eta abangoardista prestatzeko”.\nOgiak hizketan baleki. Gasteiz 1835-1836: hiri okupatuaren kronika bat: Kazetaritza performatikoa erabiliz, —ikerketa kazetaritza eta arte eszenikoak zeharkatzen dituen artefaktu kulturala—, Gasteizko historiaren baitan ahaztuta dauden zenbait pasadizoren berreskurapena planteatzen da obra honetan: “1836an gaude, Gasteizen, lehen karlistaldian. Josefa de Mugika alarguntzear da. Hiru egun barru, hiriaren erdialdea okupatzen duten tropa ingelesek bere senarra, Jose de Elosegi, exekutatu behar dute, Gasteizko Plaza Zaharrean, milaka soldadu atzerritar suharturen aurrean. Garrotez hilko dute. Traidore izateagatik, soldadu liberalen artean desertzio-sare erraldoia antolatzeagatik. Baina, zerbait gehiago ere leporatzen diote Joseri, are eta ikaragarriagoa den beste zerbait, benetan izugarria… Azken hilabeteetan Gasteizen hil diren 1.200etik gora soldadu ingelesen heriotzaren erruduna dela uste dute liberalek. Egia ote?”.\nBestetik, Benniz proiektuaren inguruan Beñat Goitia eta Anne Baskaran batu dira. Elkarlan honen kasuan, Top?Araba egitasmoaren jardunaldietan ernaltzen hasi bazen ere, 2020ko urtarrila du abiapuntutzat, orduan utzi baitzuen Beñatek Montauk musika taldearen proiektua eta orduan ekin baitzion musika eta tresna elektroniko bitarteko bideari. Hilabete luzeetan zehar irudiz adierazi beharreko estetika bat eraiki nahi izan du Beñatek, eta une horretan sortu da Anne Baskaranekiko elkarlana.\nBenniz: musika eta ikus-entzunezkoa proiektu honen zutabe nagusi diren arren, argiztapena, moda eta ilustrazioa ere gurutzatuko zaizkie bidean. Azken urteetako musika kontsumoaren joerek dagoeneko joera izateari utzi diote, pandemiak haustura digitala eraginez betikotu egin baititu. Gaur egun, kantu batek ez du esanahi osaturik soilik belarriekin entzuten bada. Kantu hori laguntzen duten bideoek, jantziek, argazkiek, iruditeriak, hau da, estetikak osatzen dute mezuaren esanahia.\nBi proiektu hauek garatzeko 7.500 €-tako diru-poltsa osatu da Top?Araba deialdian, eta Vital Fundazioak eman duen babesa eta laguntza ezinbestekoa izan da dirulaguntza bideratu ahal izateko. Beraz, Oihanaderrek esker on zintzoena eman nahi die Vital Fundazioko arduradunei. Diru-poltsaren banaketa modu honetan egin da: Benniz proiektuak 3.500 € jasoko ditu eta Ogiak hizketan baleki proposamenak, berriz, 4.000 €.\nMomentu honetan egitasmoaren bigarren fasean daude murgilduta bi taldeak: Mamiak kolektiboa eta Beñat Goitia eta Anne Baskaran bikotea beren proiektuak garatzen ari dira. Horretarako, gehienez sei hilabeteko epea izango dute. Ondoren, udazkenean, Oihaneder Euskararen Etxean beren proiektua jendaurrean aurkeztu beharko dute.\nAmaitzeko, aipatu beharra dago Oihaneder Euskararen Etxeak Top?Araba egitasmoaren lehenengo edizio honen balorazio baikorra egiten duela. Izan ere, laborategiko lan-saioan parte hartu zuten 16 kultur sortzaile arabarren arteko batzuk bost proiektu aurkeztu zituzten, horietako bi hauek izan dira 2021eko deialdian diruz lagunduko direnak.\naraba, euskara, sorkuntza\nEz naiz behar bezain ona\nEstreinaldiak: Maiatzak 21


Auzotarren aterpea berritzera doaz - Irutxuloko Hitza : Irutxuloko Hitza\nAuzotarren aterpea berritzera doaz\nPlaza Haundiko proiektua behin betiko onartu du Donostiako Udalak. Egia Bizirik auzo elkartearen eskaera nagusia plazako estalkia berritzea da.\nPlaza Haundi azpiko garajeetako jabeen baimenak falta zaizkio udalari proiektuaren adjudikazioa bideratzeko.\nLegealdia bukatzear denean, Donostiako Udalak behin betiko onartu du Egiako Plaza Haundi –Luis Martin Santos plaza da izen ofiziala– berritzeko proiektua. Une honetan, lanen adjudikazio deialdia egiteko azken tramiteak egiten ari da Proiektu eta Obren Zuzendaritza saila. Zehazki, plaza azpiko garajeetako jabeen baimen batzuk behar dituzte.\nEgia Bizirik auzo elkarteak urteak daramatza gaia lantzen. Beraien hasierako eskaera estalkia berritzea izan bazen ere, plaza bizilagunen beharrei egokitzeko proiektu batean bihurtu da. Udaletik eperik eman ez badiete ere, proiektua behin betiko onartu izana aurrerapauso garrantzitsu bat dela uste dute.\nAuzoko arkitekto eta aparejadore batzuen laguntzarekin, eta bizilagunekin abiatutako urtebeteko gogoeten ondoren, egokitze proiektu bat osatu zuten 2016ko otsailean. Plaza Haundin hainbat kartel jarri zituzten ere eraldaketaren xehetasunak emanez, auzotarrek ideiaren irudi zehatzago bat izan zezaten. Hilabete beranduago plaza egokitzeko proposamena aurkeztu zioten udalak, eta auzotarren babesa jasotzeko asmoz, sinadura bilketa egin zuten. 1.000 sinadura inguru eta auzoko 25 eragileren atxikimenduak udaletxean erregistratu zituzten. Urte bereko abenduan, aurkeztutako aurreproiektua eta parte hartze prozesuaren emaitzak kontuan hartuta, behin betiko proiektua aurkeztu zien udalak auzotarrei.\nIazko uztailean udaleko teknikariak Egiako hainbat eragilerekin bildu ziren proiektuaren azken xehetasunak azaltzeko. Bi estalki izango ditu plazak eta hauek eutsiko dituzten zutabeak alboetara eramango dira, plazan gune ireki zabala utziz. Estalkietako batek besteak baino altuera gehiago izango du, eta baxua, azokak egiteko aproposa izango da. Bestalde, plazak Tejeria kaletik sarbide berri bat izango du. Hilabeteak pasa dira azken bilera hartatik, eta udalak erritmoa azkartu du plaza ahalik eta azkarren berritzeko.


A24 gazteok Leioara! | Borroka Garaia da!\nA24 gazteok Leioara!\nPosted by kolaborazioak 24/11/2016\nGaur, Azaroak 24, EHU-k errektoretza hauteskundeak ospatuko ditu. Tartean, erabat desitxuratutako eztabaida politikoa. Hainbat hedabideen borondatea argia izan da: ikasle aldarriak kriminalizatu eta eztabaida politikoa desitxuratu.\nBide horretatik, ikasle mugimenduak gauzatutako protestaldien bueltan eztabaida areagotu da, baina inondik inora ez dute nahi izan ikasleon hitza eta aldarrikapenak eztabaida politikoaren zentroan kokatu. Zer dela eta desbideratu nahi izan da eztabaida? Zer dela eta ez dira aintzat hartu ikasle mugimenduak azken urteetan plazaratutako eskakizun eta aldarrikapenak? Zer dela eta ez zaio ikasleriari hitza ematen?\nEztabaida politikoa unibertsitate ereduaren inguruan eta ikasleon bizi baldintzen inguruan garatu ordez, delako adierazpen askatasunaren inguruan eman da. Ekimen konkretu batzuei oihartzun mediatiko-politikoa eman zaie, arazoaren erroaren inguruko eztabaida publikoan sakondu ordez. Manipulazioaren zurrunbiloa ez da berria, Altsasun daukagu adibide garbi bat. Horrek dakarren ondorien inguruko erantzukizun politikoa denon ardura da.\nAzken urte luzeetan ez zaio ikasleon aldarri bati ere men egin eta unibertsitate eredu bat publikoki salatzea ez da merke atera sekula. Garai bateko “irakasle kaleratuen” protestaldi masiboak, Bologna inposatu zuteneko Leioako seguraten porra kolpeak, Gasteizko kanpusetan emandako jazarpen polizial konstanteak, Nafarroako ikasleen aurkako sarekadak…. Gaur da eguna zeinetan ikasleon hitza ez dela kontuan hartzen eta markatutako joko lerroetan gauzak aldatzea zailtasunez betea dagoen.\nPremiazkoa da eztabaida politikoaren muinean unibertsitate eredua eta ikas baldintzak zentroan jartzea eta ikasleon hitza aintzat hartzeko bidea egitea. Horregatik, dei egiten diogu euskal gazteriari gaur Leioako kanpusa txiki utzi eta ikasle aldarriz betetzea.\nIkasleon hitza errespetatu! Ikasle mugimenduaren kriminalizaziorik ez!\nGazteok Euskal Eskola Nazionala!\nAriete contra los muros de las prisiones →


ekaina, 2014 | Eingo al deu?\n‘Selfie’ak, sexu faltaren erakusgarri\nSelfieak egozentrismoaren erakusgarri direla uste dutenentzat azken orduko albisteak ditugu. Izan ere, Herbereetan egindako ikerketa batek erakusten duenez, norbere buruari telefono mugikorra erabilita argazkiak ateratzen ibiltzen direnek sexu falta dute.\nWageninge University unibertsitateko Christyntjes Van Gallagherrek zuzendutako ikerketak, zailtasunen eta bakardadearen jarduerak aztertzen ditu, helburu garbi batekin: sare sozialetan erabiltzaileek haien bizitza sexuala erakusteko duten interesa ikertzea.\nHorretarako, argazkiak aztertu eta errealitatearekin parekatu ditu ikertzaile horrek, eta erabiltzaile askok, selfien fenomenoa, segurtasun eza eta sexu falta ezkutatzeko erabiltzen dutela ondorioztatu zuen.\nIkerketan, selfieak egiteari emanak ziren 800 lagunek parte hartu zuten, eta horietatik % 83k ez zeukan bizitza sexual aktiboa. Horrenbestez, datuak ez zetozen bat sare sozialetan haiek argitaratutakoarekin, argazkietan pertsona sexy eta erakargarri bezala definitzen baitziren.\n“Selfieak egitea gustuko dutenek, argazkien bidez neurtzen dute euren ongizatea, eta teknologiak erabilita, benetako irudia desitxuratzen dute. Hau da, existitzen ez den zerbait saltzen dute, eta ez dute photoshopik gabeko bitzitza ulertzen”, adierazi du Christynjesek.\nKategoria Bitxikeriak, etiketak selfieak, sexua, 24 ekaina, 2014 egilea erotikus.\nUdako sexua, hobea?\nOro har, beti entzun izan da udan gehiago ligatzen dela, eta sexua harremanak ere ugariagoak izaten direla. Baina egia ote da?\nOpor aurreko azken saioa izan zuen astelehenean Luziak “Akabo Bakea”n eta sexu aferetan udak ematen dituen aukeren inguruan aritu zen. Halaber, oporrak aprobetxatzeko hainbat aholku eman zituen.\nBatez ere, sexu kontuetan kili-kolo dabiltzenei, erronka ausarta luzatu zien. Izan ere, bikote harremanak sendotzeko, aukera paregabea izan ahal da oporretan sexuari ate guztiak irekitzea.\nGarrantzitsua da adibidez, bikotekidearentzat denbora gordetzea, elkarrekin txangoak egitea, eta errutina hausteko, jolas zein praktika berriak hautatzea.\nDenbora gehiago dugunez, urte osoan zehar buruan erabili ditugun fantasiak aurrera eramateko une aproposa ere bada uda. Gainera, neguan praktikatu ezin diren jokoetan aritzeko aukera eskaintzen du; besteak beste, itsasoan sexuaz gozatzeko aukera.\nArgi dago, gorputz beltzaranek, eguzkiak, hondarrak edota herrietako jaietan sortzen den giroak “berpiztu” egiten gaituela. Eguraldi onak umoretsu jartzen gaitu, eta udan sexurako edota harreman berriak hasteko gogotsuago egon ohi gara.\nHorretaz gain, uretan egin daitezken jolasak, udan ligatzeko gomendioak eta beste hainbat kontu izaten zituzten hizpide astelehenko saioan. Entzun hemen saio osoa, eta utzi zuen iruzkinak.\nKategoria Aholkuak, Bitxikeriak, Eguneko informazioa, etiketak oporrak, udako sexua, 17 ekaina, 2014 egilea erotikus.


Koipeztu garuna, laguna!\nYonki batekin solasaldi emankor bat izateko zailtasuna lokartutako neuronei egotzi izan zaien arren, ba omen da faktore bat hipotesi aski hedatu hori errotik aldatuko lukeena: txandala. Gimnasio gertukoenera jo eta homobigorexikus batekin hizketaldi bati ekiteko saiakera egitea besterik ez du behar batek txandalak eragin ditzakeen kalteetaz jabetzeko. Horixe azken asperraldiak bultzatuta sarean ikusitako monologo batek zioena, horixe gaur goizean bizitako ordu erdi tragikomedikoaren osteko hausnarketak gogora ekarri didana.\nEz dakit nola bukatu dudan han, egunotako haize boladek nigan eragindako siroko ulergaitzen batengatik agian, edo birritan pentsatu gabe baietz esateko daukadan erraztasun ulergaitzarengatik akaso. Kontua da, pilula, irabiaki eta barrita nutrizionalen enboskadan jauzi naizela ohartzeke, homobigorexikus baten galdetegiari erantzutera beharturik. Zer nahi duzue esatea, gau ero baten osteko makina bat goiz partekatu ditut anestesiatutako garunen arteko solasaldian murgildurik, baina guztietatik surrealistenaren saria gaurkoak eramango luke dudarik gabe.\nElkarrizketari hasiera emango zion eta erretorikoa izan behar zuen “Telebistako kirol saioak ikusten al dituzu?” galderari ezezko borobil batekin erantzun diodanean, zomorro baten aurrean balego bezala begiratu dit F.C. Barcelonako babesle den enpresaren produktu banatzaileak, ezer esateko aukerarik eman gabe “Bada HERBALIFE, gure enpresa, 'culé'-en patrozinatzaile da” erantzunez bere enfasi guztiaz. Begirada bizkor batekin inguruko txoko guztiak errepasatu eta inongo kameraren presentziarik ez dela baieztatu ostean, “Margaret-en Show”-a izeneko reality baten existentzia posiblea deskartatu dut. Zabor osasuntsu saltzailea nire bizitzaren patrozinatzaile ez dela jakiteak lasaitu nau.\nIragarkien tartea behin bukatuta, parean zeukan zomorroak pilulak agian bai, baina nutrizionalak erosteko inongo asmorik erakusten ez zionez, honen elikadurari lotutako zenbait galdera egiteari ekin dio. Zer gosatzen dudan, zenbat jatordu egiten ditudan egunean, zenbat ur edaten dudan, ... baita kaka ondo egiten al dudan, azken galdera hau “Danone Activia” estiloan formulatuta noski. Nire kafe kontsumoaren berri eman izan ez banu, hominido osasuntsuen artean toki bat egitea posible izango zitzaidalakoan egon naiz momentu batez. Baina gorputz gihartsu eta osasungarrien artean toki bat egitea horren erraza delako ustea zein inozoa den erakutsiko zidan elkarrizketaren alderdia entzuteko neukan oraindik.\nNeurri eta gorpuzkeraren eremu tamalez konfliktiboan sartu gara jarraian, eta zenbat neurtzen eta pisatzen dudan galdetu didanean ez dakidala, urteak direla pisatu eta neurtu ez naizela erantzun diot bere harridurarako. Ea berak egunkari bat irakurri zuen azken aldia zein izan zen galdetzeko gogoari eutsiz, jokoari jarraitu eta homobigorexikoek egunkariei ez bezala, momorroek baskulei bildurrik ez diegulako erakustaldian honen gainera igo naiz. Pantailak emandako datuak gorputzeko beste zenbait neurrirekin batera ordenagailuan sartu, eta pare bat minuturen buruan esanguratsuak izan beharko zitzaizkidan ondorioak azaldu dizkit. Aztertutakoaren arabera pertsona osasuntsuaren parametroetan sartzen omen naiz, anomaliarik ez nire zomorrotasunaz aparte. Hori bai, idealena, kakamarro izatetik libratuko ninduena agian, gantzetan ditudan kilo batzuk kendu edo zuntz bilakatzea omen litzaidake. Ideala, bai. Beste era batera esanda, 90-60-90 emakume prototipoa. Estandar perfektua, zuntz eta gantzaren artean silikona txertatzea ere ahalbidetzen duena. Idealaren kontzeptu nahasia beste behin.\nEta ez hori bakarrik, azterketa fisikoaren azken puntuarekin nire adin metabolikoa zein den ezagutzera eman dit. Honek nire benetako adinarekin gordetzen duen zehaztasuna ikustean, natura, nire organismoa kasu honetan, zein perfektua izan daitekeen eman diot aditzera naturaltasun guztiz eta rekotxineo apur batekin. Errukiz begiratu dit, beti ere gaztetasuna gordetzea zein satisfaktorioa den azalduz ni bezalako gizagaixo bati. Berrogei urte betetzean, beneko berrogei urte ospatu beharko ditut, hau tragedia!\nMomentuan sentitu dudan nazka harrotasun bilakatzea segundu kontua izan da ordea, zaborrak ondo janda baitauka zaborra dela, eta harro oihukatzen dut: MOMORROA NAIZ, ZABORRA NAIZ! Kirasdunen Konspirazio Kolektiboaren izenean diotzuet bost axola digutela zuen normaltasunaren parametroek, idealaren kontzeptu nahasiek, estereotipoek, behinbetiko gaztetasunaren ilusio faltsuek. Nahiago dugu pentsatu eta sortzeko balio duen giharraren lanketari lehentasuna eman eta gimnasioko listetan zuentzako tokia utzi. Gure esfortzuaren fruitua ez da 38 zenbakiko praketan sartzea izanen, baina mundu gaixo honetan enkajatzea arazo ederra dela bezalako hausnarketak ereitzen ditugu. Baina zuek zuenera, jarraitu jendea zuen propagargudioekin kutsatzen, zuen txokolate gabeko txokolatedun irabiaki zikinak irensten eta ostean dena kanporatzeko atzamarrak eztarrian sartzen, zein zuen buruaren onarpena inorengan (edo kasu triste eta hedatuenean ispiluan) bilatzen. Ez ahaztu ordea zaborra zokomiran izango dela beti, zuen isladak kale egin eta ostikoz jotako ispilua bezala zeouk ere mila zatitan erortzen zareten unean kolpea koipez leuntzeko.\nPublicado por M. Trasher en 2:46 p. m. No hay comentarios:\nOrain dela aspaldi urrutira egindako bidaia batetan ezagutu nuen, edo beharbada ez hain aspaldi eta ez hain urrutira egindakoan. Ez dakit. Denbora, distantzia, ez ditut serio hartzen. Edo beraiek dira ni serio hartzen ez nautenak. Berdin dio, ezagutu nuen. Behin. Nonbait. Ametsetan, akaso. Horrek ez du esan nahi gertatu ez zenik, ezagutu ez nuenik, istorio hau existitzen ez denik. Horrek ez du ezer esan nahi. Edo dena esan nahi du.\n-Aurkitu zaitu azkenean – esan zidan nondik zetorren jakin nahirik nenbilen ahotsak – urteak daramatza liburu tontor horren azpian, zure zain.\nKasualitateak eraman ninduen kalezulo hartan barna aurkitu nuen liburu denda zaharrera, eta oraindik nirekin behar zuen ahots hori nondik zetorren jakin nuenean, txiripaz antzeman baitzitekeen agure haren presentzia liburu-pila haren erdian. Momentu batez, honen jakituriak idatziriko mendi haietakoaren artean kamuflatzeko ahalmena emanen ziola otu zitzaidan, eta hasiera batean ideia burugabea bazirudien ere, zerbaitek ez nenbilela oker esaten zidan. Bazegoen zerbait haren pipa erretzeko, begiratzeko, hitz egiteko eran. Tabako zupada bakoitzean historian zehar erretako libururen baten kea irentsi, desagerrarazitako istorio bat errautsetatik berreraiki, eta hau norberarekin elkarbanatuko balu bezala. Intrigatua ninduen, senak ez zitzaidala txantxetan ari esaten zidan.\n-Nire zain? – galdetu nion urduritasuna estali nahiko lukeen txantxa tonuaz – nola liteke liburu bat pertsona jakin baten esperoan egotea? Liburu batek bere irakurlea aukeratzea? Ez dauka zentzurik.\nAgureak, musika jogailua martxan jarri bitartean, liburuari azaleko errepaso bat eman ezkero ulertuko nuela adierazi zidan. Hutsik, norbaiten historiaren zain balego bezala, orriak zuri ageri ziren esku artean neukan liburuan. Konturatu orduko zurbil nintzen neu ere, historia jakin baten gose ziren orri hutsen isla bailitzan ene aurpegia. Disko jogailuko orratzarekin batera biraka erori nintzen denboraren zuloan, eta handik aurrerakoa lausoturik ageri zait memorian, kantu bat besterik ez...\nWhen you're strange faces come out of the rain, when you're strange no one remembers your name, when you're strange, when you're strange, when you're strange…\nJoder, iratzargailu madarikatua! Nahita jarri zenion The Doors-en kantua egun berri bat hastear delako abixua emango zizun ahotsari, hau Jim Morrisonena izanik izara artetik askatzea errazagoa izango zelakoan, baina bai zera! Nagiak atera eta oheko epeltasuna atzean uzteko behar besteko adorea batu bitartean, ametsetan bizitakoa errepasatzeari ekin diozu. Aita etorri zaizu bisitan, ohi baino gazteago, etxean dauden album zaharretako argazkietan ageri duen itxura horrekin. Bizar oparoa, ile beltza, sabela faltan eta txakur baten konpainian. Ea egun batzuk zurean igaro ahal zituen galdetu dizu, eta zuk baietz, harrituta baina baietz, gelditzeko behar zuen haina denbora. Zerbaitek larritzen zintuen guzti hartatik, eta ez zen aitak zuregana jotzeko gerta zitekeenaren intriga. Geroxeago, txakurrak aita jan duenean, ohartu zara estutasun haren jatorria non ezkutatzen zen. Ez dakizu zergatik, baina ispilura jo duzu korrika, eta begien parean islatutakoak kirioak dantzan jarri dizkizu. Oihu egin duzu. GUAU!\nEz ba! Berriz ere lokartu ez zara ba! Joder, beti berdin! Ohetik salto egin eta gaurko errutinari ekiteko oraindik nahiko indarrik gabe, martxan jartzen zara. Berandu zabiltza, ohi bezala. Gauero gauero, biharkoa “egun bat gehiago” bezala bataiatu dituzun horietako bat ez dela errepikatuz oheratzen zara, baina kaka zaharra. Bart etxeratzean lurrera botatako prakak esku artean hartu eta usaindu egiten dituzu. Txakur baten antzera. Ezin izan duzu barre egitea ekidin. Ez da hainbestekoa darien taberna-zulo kiratsa, tabakoaren kontrako lege puta horrek onuraren bat izan behar zuen. Kamiseta eta jertsearekin berdina egin ostean, sukaldetik pasa, hutsik dagoela jakin arren zerbait aurkitzeko esperantza desesperatuan hozkailua ireki, eta tripa hutsik atera zara etxetik.\nBart ardoarekin pasa zinela ohartarazi dizu etxe ondoko obretako burrunbak buruan danbaka, eta sabelean bueltaka daukazun apurra kanporatzeko gogoari eutsi behar izan diozu langile baten hitz lizunen aurrean. Atzamar luzeaz egun onak eman ostean, aurrera jarraitu duzu. Semaforoa berde noiz jarriko ezinegonez itxaroten duten motor-hotsen artetik abiatuz, kontrako norabidean datorren jende andanaren artean tokia egiteak suposatzen dizun esfortzuak nekatu zaitu dagoeneko. Hiri puta honetako giroa jasangaitza egiten da batzuetan!\nYou got a bad reputation, that's the word out on the town\nIt gives a certain fascination, but it can only bring you down!\nGogoz ekin diozu gaztaroan hainbestetan entzundako Thin Lizzy-ren kantua jotzeari, zer gutxiago daukazun bezerorik onenaren nahia betetzea baino.\n-“Bad Reputation”, mesedez, gaur behar dut... okerreko hankarekin esnatu naiz. Badakizu, atzo pare bat ardo izan behar zirenak bikoiztu ez, hamarkoiztu egin ziren, eta orain komeriak – aipatu dizu arnasestuka oraindik.\nLurrean eseri, liatzeko tabakoa atera, eta zigarro bat erretzeari ekin dio kantua jotzen zenuen bitartean. Hogeita gutxi urteko neskatxak zure gaztaroa ekarri dizu gogora, garai onak, lagun onak, etorkizuna eta milaka kantu zeneuzkaten idaztear. Mundua aldatzearekin amets egiten zenuten, denboraren igaroak munduak zeuok nola aldatzen zintuzten ikusten hasi zinen arte. Orduan erabaki zenuen zure jaioterritik aldegitea, airez aldatzea, besteak normaltasuna eta gizalegezko bizitza eredugarrirantz bideratu zituen zirimola bortitzarengandik ihes egitea. Hasperen batek, kantuaren azken notekin batera, ekarri zaituzte orainera bueltan. Neskak euro bateko txanpona gitarraren zorrora jaurtitzean eskaini dizun irribarre zintzoak, oraindik mundu hau hobetzeko ahalegin horrek zerbaitetarako balio duela jakinarazi dizu. Aspaldi sentitzen ez zenuen adinako satisfazioarekin, txanpon batzuk bildu eta ondoko tabernara jo duzu. Duela urte batzuk mundua jango zenukeen, gaur ostera, barre eta ebaki batekin ase zara.\nI will keep myself, I would find a way\nEz neukan bere asmoen, iritzien, ametsen berri. Ez nekizkien bere izena edo jaioterria zein ziren, are gutxiago bere istorioaren inguruko ezer. Inondik ezagutu ez arren, tabernako atetik sartu zen gizon hura eta kamarerak aurki jarritako kantua elkarrentzat eginak zirela argi zegoen. Bizitza benetan dastatu eta honen zapore gazi-gozoaren erakusle zen begirada, beroki beltza eta gitarra gainean, Johnny Cash berberaren aurrean nengoela iruditu zitzaidan. Eta han nengoen ni, ez hain atzean utzitako nerabezaroaren zati ederra Arkansaseko izarra baldarki imitatzen pasatutako gizagaixoa, gaizki egindako “tupe” eta akne garaietan mitifikatutako musikariaren mamua begien parean agertu izan balitzait bezala.\nEz dakit zenbat minutu emango nituen hari begira, hamar, bi, bost,... batek jakin, baina hartutako kafe hutsa txanpon txikietan ordaindu eta atetik irten zuen momentuan jarri nituen berriz hankak lurrean. Denboraldi eder bat mundutik at igaro izan banu bezala sentitu nintzen. Agur gizon misteriotsu haren agerpena aurretik neuzkan buruhausteei, koadratu ezinezko hilabete amaierako zenbakiei eta abstinentzia-sindromeari! Horregatik, entzule maiteok, zuen bizitza zertxobait eramangarriagoa egiteko nire esku dagoen bakarra eginaz emango dut amaitutzat gaurko saioa. Bejondeiola rock and roll-ari!\nMy mind was aching, we were making it!\nOspitaleko aparkalekua oraindik erdi hutsik, eta momentuak eskatuta, egunsentiaz gozatzea erabaki duzu. Bustiak dituzu masailak, bustia bihotza. Esatariak saioa ixteko jarri duen AC/DC-ren kantuak, korronte elektriko bat askatu du zure barnean. Ezinegonak, bart hamahiru urteko semeari konfiskatutako tabako paketea ireki eta aspaldiko partez zigarro bat erretzera eraman zaitu. Kotxeko metxeroa estreinakoz erabili, eta pare bat kalada eman orduko ke eta gogorapen artean galdu zara.\nHogei bat urte izango zenituen bizitzan lehenengoz, eta onartu dezagun, azkenengoz, maitemindu zinenean. Txosnak topera, odola pozoi gozoz zikin eta pozez horditurik zenbiltzala hurreratu zitzaizun begirada ilun eta sakoneko mutila. Lehen begiratuan atentzio larregi deitu ez zizun arren, birritan pentsatu barik onartu zenuen berarekin trago bat hartzeko gonbita. Ordu, garagardo eta speed lerro batzuen buruan, ostera, begi beltz haiek bilakatu zitzaizkizun munduaren erakusleiho. Konturatu orduko, gorputz biak bat bilakaturik, bere autoan zeundeten.\n-Bizitzako momentu bereziek soinu banda izan ohi dute, eta hau ez da gutxiagorako… utzidazu kantu bat eskaintzen – esan zizun AC/DC-ren kasetea irratian sartzen zuen bitartean.\nHamazazpi urte beranduago, neurrigabeko maitasun baten erakusle izan nahi zuten oihuen, elkarri abestutako “You shook me all night long” garrasi desafinatuen oihartzuna entzun dezakezu isiltasunak jan ohi duen erietxearen inguruetan. Luzez gordetako arantza ateratzeko, ezinbestean eromena urratzen duen sentimenduei bide eman eta gau hartan bezala abestuz irten duzu autotik. Lotsagarria iruditu zaizu hamarkada oso batez gaixotasun psikiatrikoak tratatzen aritu zaren horrek, gaur arte musikaren balio sendatzaileari garrantzirik eman ez izanak. Terapia berria praktikan jartzeko grinatsu, eguneko lanaldiari ekiteko gogoz barneratu zara psikiatria sailera.\nEz dut herio modu hau zuen edozein bizimodugatik aldatzen.\nEz dut bizimodu hau zuen edozein herio modugatik aldatzen.\nRock'n'rollak hiltzen eta izorratzen jarraitu behar du.\nKasu berri bat esleitu dizute. Gau eta egun kantu berbera abestuz pasatzen dituen pazientea omen da 13. gelakoa. Atzo ingresatu omen zuten, pare bat aste inguru hutsik zegoen liburu hura ez zen beste ezertaz elikatzeari uzteaz gain, liburu hura ez zen beste hizpiderik ez zuela ohartu baitziren bere ingurukoak. Espedienteak dioenaren arabera, gaztearen perfilak inongo gaixotasun psikiatrikoren koadro klinikoa betetzen ez duen arren, bada zerbait ezberdina haren mundua antzemateko eran. Bertan denetik ideia berbera mahaigaineratu besterik ez omen du egin: liburu huts horretan argi ikusi daitekeen bezala, rock and roll-a da guztiaren jatorria, munduaren benetako historia, erantzun guztien zergatia, gure existentziaren oinarria.\nAparkalekuan bizitakoa eta gero, patuak gordetako opari baten aurrean zaudela iruditu zaizu. Denborarik galdu gabe, hamahirugarrenekoari zure bulegotik pasatzeko abisua eman diezaioten agindu duzu. Hamar minuturen buruan aurrez aurre dauzkazu, bera eta liburua. Hitz egiten hasi da.\n-Orain dela aspaldi urrutira egindako bidaia batetan ezagutu nuen, edo beharbada ez hain aspaldi eta ez hain urrutira egindakoan. Ez dakit. Denbora, distantzia, ez ditut serio hartzen. Edo beraiek dira ni serio hartzen ez nautenak. Berdin dio, ezagutu nuen. Behin. Nonbait. Ametsetan, akaso. Horrek ez du esan nahi gertatu ez zenik, ezagutu ez nuenik, istorio hau existitzen ez denik. Horrek ez du ezer esan nahi. Edo dena esan nahi du.\nPublicado por M. Trasher en 7:31 a. m. 1 comentario:\nROTE ZORAtze uneak\n"Zoratuta zaude! esaten digute urrunegi joaten garenean, gure egunerokotasuna giltzaperatzen duten mugak zeharkatzen ditugunean.\nZu zoratuta zaude!\nUtziguzue gure erotasuna, emakume bezala, gure bizitza giltzaperatu eta ohorea itotzen diguten mugen igarotzean.\nZoratuta zaude - da gainditze honen erreakzio maskulinoa-.\nPatriarkatuaren arrazionaltasun hilgarriarenganako gure erreakzioa irain gisa itzultzen digute, gure erradikalismoa atzeman beharko lukeen begizta bailitzan. Ez daukagu erradikal izatea beste aukerarik ordea. Geure bizitza eta ohorea berreskuratzeko daukagun baliabide bakarra da."\nPublicado por M. Trasher en 4:10 p. m. 1 comentario:\nEgunez hain apurtezin itxuraz azaltzen zaigunari sendotasun zantzu guztiak erantzi, egun argitan hain iluna dirudienaren belztasuna ezerezean utzi, eta gorroto dugun horren kontra egiteko bere ilunpearen babesa eskaintzeagatik, maite dugu gaua. Ezkutuan daramatzagun sen, burutapen eta asmoei bidea emateko baliatzen gara eguzkiak ezkutatzerakoan esleitzen digun intimitateaz, eta ilargia konplize bakartzat, eguneko ordu mortu horiek aprobetxatzen ditugu benetan garen bezalakoak azaltzeko, onargarriak ez liratekeen ekintzak aurrera eramateko, esan ezin den hori lau haizeetara oihukatzeko. Itxura, arrazoia, legea, normaltasuna, boterea, egia, araua, zuzentasuna, demokrazia, jainkoa, moderazioa, eredua, zibilizazioa bere osotasunean, deformatua ageri da bere gerizpean. Itzal desitxuratu horren irudia erreproduzitu eta egunez aurrean daukagunaren benetako itxura zein den gogoan izateko eztandarazten ditugu gauero gure ideiak, gure adimenaren leherketa eragiten duen detonagailua, ez beste ezer, baitugu askatasunerako giltza.\nPublicado por M. Trasher en 4:28 p. m. 1 comentario:\nKarlosek gorroto ditu astelehen goizak. Batez ere, astelehen goizak. Asteartea, asteazkena, osteguna eta ostirala, tira, eramangarriagoak dira. Baina aste hasiera... aste hasiera beti egiten zaio aldapatsu. Gaurkoa, nahiz eta atzean utzi dugun udararen azken haize epel hondarrek lagunduta etorri, ez da salbuespena izan, eta ezinbestean pasa behar izan du komunetik bulegora sartu baino lehen. Kixketari eman, komuneko tapa jaitsi eta karteran gordeta eraman ohi dituen txartelen artetik bi atera ditu zoriz. NAN-a eta kreditu txartela.\nBere argazkiaren gainean kokaina dosi polita bota eta gogoz, antsietate puntu batekin, ekin dio ilaratxo fin eta luzea egiteari. Tak-tak, bi txartel kolpetan eta profesionaltasun osoz egin du egin beharrekoa. 50 euroko billetea hartu eta hau kiribiltzen hasi denean, derrepente eta inolako abisurik gabe, hotzikara eragin dion pentsamendu bat pasa zaio gogotik. Gezurra dirudien arren, bere kargua lortzea kostatu zaiona eta gero, eguneroko egin beharren artean saiatuena hortxe egiten du, kaka-tokian.\nPublicado por M. Trasher en 3:30 p. m. No hay comentarios:\n"I AM WHAT I AM", horra marketinaren azken eskaintza munduari, horra publizitate garapenaren maila gorena, zirikada guztietan aurreratuena, ohiko "izan zaitez desberdin", "izan zaitez zu zeu", "edan ezazu Pepsi" baino hagitzez aurreratuago. Kontzeptuak asmatzen igarotako hamarkada hauek guztiak, honetara iristeko, tautologia hutsera. NI=NI. Mutila lasterka ari da gailu mekanikoan, bere gimnasia klubeko ispiluaren aurrean. Neska lanetik dator, bere Smarten bolantean. Topatuko ote dira?\n"NI NAIZENA NAIZ". Nire gorputza nirea da. Ni ni naiz, zu zu zara, eta hala oker gabiz. Masa pertsonalizazioa. Kondizio guztien indibidualizazioa: bizitzarenak, lanarenak, nahigabearenak. Eskizofrenia lausoa. Depresio narrasa. Atomizazioa partikula fin eta paranoikoetan. Kontaktuaren histerizazioa. Ni izateko nahia handitzen den heinean handitzen da sentitzen dudan hustasuna. Zenbat eta gehiago esan, orduan eta isilago nago. Nire buruaren atzetik zenbat eta gehiago korrika egin, orduan eta nekatuago nago. Leihatila aspergarri baten antzera kudeatzen dut, duzu, dugu gure Nia. Geure buruaren ordezkari komertzialak bilakatu gara: merkataritza bitxia. Pertsonalizazioz mozorrotutako anputazio baten berme emaile bihurtu gara. Hondakin bilakatzen garen arte eusten diogu, gure baldarkeria nola edo hala disimulatuz.\nComité invisible: «L'insurrection qui vient»\n09 Somos basura by Elfo Negro on Grooveshark\nPublicado por M. Trasher en 12:53 p. m. 2 comentarios:\nMaitasunez eta Gorrotoz\n"X"-ren balioa askatzen pasatutako matematika klase amaieragabekoak datorzkit burura gaurkoan. Oroitzen naiz nola ekuazio itsasoetan itotzen gineneko ordu hilak ezer esaten ez ziguten emaitza marea batekin amaitzen ziren, X=5, X=1, X=33, X=0, ederto, popatik hartzera. Eta oroitzen naiz baita ere nola nituen "X" haien balio ezkutuak baino jakinmin hadiagoa sortzen zidaten kontuak, ebatzi beharrekoagoak iruditzen zitzaizkidan gaiak. Izango dira hamar bat urte zientzia zehatzenganako interes ñimiñoa beste ardura batzuk zanpatu zutenetik, ardura horiek gazte asanbladaren bidez bideratu nituenetik, MGA-k bere egin ninduenetik, MGA geure egin genuenetik, eta paradoxikoki patuak beste "X" baten aurrean jarri nau. Oraingoan, ordea, emaitzak badu zentzurik.\nPublicado por M. Trasher en 2:55 p. m. No hay comentarios:\nSareko oasi txikiak\nFraga Iribarne exhumacion... Y a prision...\nAccidente taldea gure irratsaioan\nAGINTEA HAUSTEN | Destruimos el presente porque venimos del futuro\nInterlude, bihotza eta ukabila


Marrazkiak: Iván Landa\nNurrek oraindik ez daki zer izango den nagusi izatean, agian surfeko irakaslea, edo bestela aktoresa edo gidoilaria… ez dauka oso argi, baina argi daukan barraka zinea izugarri gustatzen zaiola da. Amonaren lagun baten bitartez Nurrek eta bere lagunek zinemako plato batera joan eta bertan zinemako plato bat ikusteko aukera izango dute. Izango al dute filmean tokirik? Transilvaniako dantzaldi ilunetan ezagutuko al dute jende bitxirik? Jarraituko al zaio zinea gustatzen?\nLiburu hau irakurtzera animatzen zaituztet abentura zaleentzat bidaia zirraragarria izan daitekeelakoan bainago. Horretaz gain banpiroen mundu ezkutuko hainbat ezagutza eskuratzen ditzakezula uste dut.\nLiburu hau sinplea dela iruditu zait, izan ere, istorioa jarraitzea oso erraza egin baitzait eta, era berean, erraz murgildu naiz istorioan. Letrari dagokionez, handia dela deritzot eta oso erraz irakurtzen delakoan nago.\nAmaitzeko, nik gustura irakurri dudan liburu bat bada ere, nire ustez gazteagoentzat aproposagoa dela iruditzen zait.


kritiken hemeroteka » Erbesteko historiak\nErbesteko historiak Felipe Juaristi / El Diario Vasco, 2002-03-23\nMontoiaren liburu hau irakurtzen ari nintzelarik, akordura etorri zitzaidan Javier Egea poetaren hitz hauek: “samurtasuna gorrion ondare da”. Erbesteko historiak, nik entzunda ditudanak behinik behin, samurtasunez beterik baitaude, samurtasunez eta urruti minez, dena esan behar da. Samurtasunak, halakoetan, gainezka egiten du, gero zabaldu egiten da bazterrak mendean hartuz. Erbestean bizi direnek, nik ikusi izan ditudan horiek behinik behin, samurtasunez begiratzen diote munduari, ez baitakite ongi nongoak diren: hango ala hemengo ote zalantza dute. Urruti mina aurkitu dut Montoiaren pertsonaietan. Denek edo ia denek dute buruan, esna ala amets, Euskal Herrira itzultzeko gogoa, eta batzuek lortzen dute. Samurtasuna ipuin batzuetan bakarrik, Halifax Irapuato eta Daytona Beach izenekoetan. Aurrena, elkarrez maitemintzen diren bi emakumeren historia da. Bata euskalduna da, bestea, siziliarra. Baina biak izan zitezkeen euskaldun, edo biak siziliar, edo biak auskaloko. Poliki kontatuta dago, samurtasunez aurkezten ditu emakumeak, eta hasieratik bukaeraraino bihotz zimikoa eragiten duen horietakoa da. Bigarrena ere hunkigarria da, amari ahizpa bat ekartzeko eskatzen dion neskatoarena. Hirugarrena, euskal pilotarien grebari buruzkoa da. Gainerakoetan ez dut halakorik aurkitu. Bi historietan, Paris eta Meotz izenekoetan, sentimendua ere badago, baina beste klase batekoa da: urruti minaz haratago doan zerbait, samina behar bada.\nBiek dute zerikusirik “euskal gatazka” deitzen den horrekin. Historia gogorrak dira, baina narrazioak erritmoa du, eta indarra. Gainerakoak, esango nuke, zirriborroak direla gehiago, benetako narrazioak baino. Hasiera eta bukaera, antzekoa ez bada ere, paraleloa delako guztietan. Historietako gaiok, berez politak eta interesgarriak izanik —horrexegatik irakurtzen dira aise—, bestelako formatua merezi zuten. Atzerriko hiri bat aurkezten zaigu, bertan pozik bizi ez diren euskaldun batzuk ere bai; eta bukaeran Euskal Herrira jotzen dute gehienek, edo ahalegintzen dira behintzat Euskal Herrira etortzen. Eskematikoegiak dira.


“Euskara eta Feminismoa bidelagun” jardunaldiak, azaroan | Nontzeberri\nHasiera/EMAKUMEA/“Euskara eta Feminismoa bidelagun” jardunaldiak, azaroan\n“Euskara eta Feminismoa bidelagun” jardunaldiak, azaroan\nJoan den azaroan Eusko Jaurlaritzako Hizkuntza Politikarako sailburuordetzak, Emakundek, eta Hizkuntza eta Generoa batzordeak elkarlanean lau mahai-inguru antolatu zituzten, euskara eta feminismoaren inguruan.\nAsko dira euskararen eta feminismoaren jiran azken urteotan egin diren gogoeta, ekarpen zein esperientzia interesgarriak, bereziki nabarmentzekoak dira euskalgintzatik zein mugimendu feministatik sortutakoak; esaterako, Euskaraldia bezalako esperientziak, edota gurutzaketa honen baitan Euskal Herriko V. Jardunaldi Feministen haritik sortu diren eztabaidak.\nHoriek guztiak mahai gainean jarri, eta partekatzea izan da jardunaldi horren asmoa.\n2019an sortutako Euskara eta Generoa batzordea izan da jardunaldiaren zertzelada nagusiak definitu dituena. Horri esker, euskaran zein feminismoan aditu eta aritu diren parte-hartzaileen eskutik gurutzaketa horren inguruko ideia eta ekarpen interesgarriak jaso ahal izan dira azaroko lau astearteetan.\nInformazio guztia Emakundek dauka.\nBilboko Udalak “Hala Birala!” programa jarri du abian\nUdalak eta Euskaltzaindiak elkarlanerako hitzarmen bat sinatu dute\n“Darabilbok” agur esango du irailera arte


10 urte blog honetan – gaztelumendi.eus\n2014-12-03 / Iruzkinak desaktibatuta daude 10 urte blog honetan sarreran\n2004ko abenduarekin, neguaren atarian abiatu zen proiektu hau.\nHasieratik informazioa, iritzia eta trukea lantzeko asmoarekin. Diseinua, irudia, software librea, ideia berriak eta eztabaida sustatzeko gogo itzelarekin.\nGaraian garaiko teknologiak, aukerak, tresnak ezagutuz eta frogatuz… urtez urte, aroz aro… lekukotza digitala ematen, uzten.\nArgazkiak.org | gaztelumendi.org zaharra Â© cc-by-sa: gaztelumendi\n2004ko abenduko sarrera batzuk, oraindik gordeta daude behin eta berriz eraberritutako artxibo digital honetan, gaurko gaztelumendi.org proiektuan.\nArgazkiak.org | Egunkaria libre! Â© cc-by-sa: gaztelumendi\nUrtebete lehenago Egunkaria itxi zuten. Ez zen aspaldi egin eta egin irratia indarrez itxi zituztela. Egunkaria eta egin irratian lan egin nuen. Adierazpen askatasuna eta informazio eskubidearen kontzientzia banuen, tresna berriak behar genituen. Sortu beharra zegoen.\nLehen egunetik, lehen hitza argitaratzeko unetik wordpress software librearekin sortu eta garatu da proiektu hau. Hasierako konfiantza areagotu besterik ez da egin bertsioak ezagutu ahala. Gaur egun sarean edukiak modu erraz batean kudeatzeko dagoen tresnarik aproposena da wordpress. Mundu osoan edukiak lantzeko gehien erabiltzen den baliabidea. Librea eta komunitate handi batek garatua eta hedatua.\nGurean gainera, euskaraz ere bertsioz bertsio gero eta errazagoa, erabilgarriagoa eta txukunagoa.\nHasierako hautua, aproposa, ondo aukeratua eta estrategikoa suertatu da. Gerora, makina bat gune sortu ditugu inguruan wordpress baliatuta.\n2004ko artxiboak berrirakurrita, orduko apustuaren arrazoien indarra, eta asmatu izanaren ostea ditut orain begiko.\nBitakora osatzeko urratsak\nBitakora edo blog hau egiteko WordPress erabiltzen ari naiz, edukien kudeaketarako, eta batipat blogak egiteko dagoen software librean den programarik onenetakoa, aproposena bai behintzat. Une honetan euskaratze prozesuan dago programa bera, eta laister, gune honetako interfaze guztiak ere euskaraz irakurri ahalko dituzue.\nWordPress oso erraza iruditu zait. Erabilterreza. Aukera asko ematen ditu. Estiloei dagokionez adibidez, aukera asko eskaintzen ditu; css-etaz ezer ez dakienetakoa nauzue, baina Alexking adituaren gunean, estilo ugari ikusi ditut, eta gune honetarako WordPress css lehiaketan bigarren postua erdietsi zuen Rubrick estiloa hautatu dut. Denborarekin aldatuz joango naiz beharbadaâ€¦ ikasiaren podasuz.\nEta 10 urteotan asko idazteko aukera izan dut, erantzunak jasotzeko ere bai. Blogaren inguruan, teknologia berriei buruz aritzeko beta izan dut hemen eta han. Gauza asko ikusi, komentatu, eztabaidatu ditugu hemen berton. Gorakadak eta beherakadak izan ditu blogintzak orohar, eta neureak ere. Baina artxibo digital eroangarriak dira, gauzak idatzi, gorde, zabaldu, garatu, ikertzeko aukera paregabea eskaintzen dute, eskaini didate.\nInformazio eta iritzi trukerako (EZtaBAIda) artxibo digital eguneratu bezala ikusten ditut nik oraindik. Eta horretan murgiltzeko asmoa daukat aurrerantzean.\nIkasteko eta garatzeko aukera paregabea direnik ezin uka. Umeak ikusten dituzu eskolan, zeinen errez baliatzen duten. Elkarte mordo bat, gurean ere badiren komunikazio proiektu herritarrak, alderdiak, herri mugimenduak…. eta pozteko arrazoiak besterik ez daude.\n10 urteotan, hori guztia garatzeko aukera ere egon delako. Edukiak eta jakintza partekatuz, bestelako informazio eredu bat landuz, irekiagoa, herritarragoa libreagoa.\nIlusioz eta proiektuz betetako urteak\nArgazkiak.org | irratia.com basque digital radio Â© cc-by-sa: gaztelumendi\nIRRATIA.com proiektua abiatu genuen JAbi Zabala eta biok 2000ko azaroan. Sputnik bat bezala abiatu ere, gogotsu. Ilusioarekin. Internet faxaren lineatik konektatuz, Internetik ez zegoen irrati libre batean. Zuzenean emankizunak eskainiz, elkarrizketak eginez, txat kanalak irekiz, nazioartean saretik elkarrizketak lortuz, komunitate bat eratuz…. ilusioa…. gogoa, ikasteko gogoa, grina. Kazetaritza eredu berri bat, informazioarena, hizkuntzarena eta kultura digitalarena.Podcast berba da garai horretatik gogoan daukadan. Eta Arrosa sarea, eta Bilboko irrati libre eta euskaldunak. Eta beste irrati eta medioekin izandako harremana…\nDeLoReaN taldeko Ekhi elkarrizketatu genuen azken saioetako batean:\n2002ko urtarrilean eposta bidez Literatur Emailuak egiteko ardura hartu nuen Susa literatura argitaletxean. Sareko lanak, literaturaren inguruko agenda, berriak eskaintzen hasi ginen. Gerora astero astero jarraitu dugu Emailua igortzen. Lotu barik. Sarean erreferentzia bilakatu da. Proiektu berrien bultzatzaile eta kudeatzaile aparta da armiarma.com egun. Lantalde itzela inguruan, langile porrokatuak, literatura ezer baino gehiago maite duen jendea, jarraitzaile asko nonahi, onarpen zabala, eta sareko erreferentzia gure kulturan. Denborarekin, Literatur Emailuen artxiboa bloga bilakatu zen tresna moduan, agenda, efemerideak, liburu osoen loturak, albistegi digital… denetarik du orain formatu berrian.\nIkusi eta ikasi kantatzen genuen Delirium Tremens taldearekin. Eta hor abiatu ginen Galder eta biok telebista saio berritzaile batekin. Sarea, bideoak, jarrera berri batekin. Berrikuntza eta 2.0 helburuekin. Mikrosaio bat, sarean partekatua izateko. Sare sozialetan trebatu eta mugimendua sortzeko. Hainbat egin genituen.\nMemorioa historikoa, gauza asko dago oraindik gogoratu eta kontatzeko, apurka apurka egingo ditugu… guztion artean. Irudi, mezu, sare sozialetako aipamen, artxibo eta elkarrizketen artean.\nâ€” gaztelumendi |I*I| (@iPtx) December 3, 2014


“Artzaingoak diru gehiago ekartzen dit musikak baino” | “Artzaingoak diru gehiago ekartzen dit musikak baino” – iparraldekohitza\nAtzo aurkeztu zuen Lambertek bere bakarkako lehen diskoa, Haustura. 667 eta Seitan taldeetan aritua da, eta, orain bakarka abiatu duen bideazgain, Doktor Mephisto taldean ere ari da. Udan, berriz, artzain aritzen.\nTeoria gosez, hainbat ikasketa egin eta egiten ditu Ekhi Lambertek (Irulegi, 1990). Udan artzain lanetan ari da azken urteetan, eta urte osoan musikaria da. Yoan Aroztegi eta Miguel Etxeberri musikariez lagundurik, Haustura lehen bakarkako diskoa aurkeztu du, eta Arrola, Garaztarrak eta Elizondoko dantzariak prestatzen ari diren dantza ikuskizun baten musika arduraduna da —moldaketak idatzi eta orkestra zuzentzen du—.\nFilosofia ikasketak egin, eta artzain joan zinen gero.\nLotura da unibertsitatetik aterata beste zerbait egitea. Egin nuen urte bat filosofia, eta banuen zalantza udako lanarekin; ibili nintzen interim gisa, eta ez bortxaz gustura; filosofia ikasketekiko ere ez nuen irakasle karreraren helbururik. Beraz, pentsatu nuen artzaingoan; eskola batera joan nintzen, Salon-de-Provencera, eta Alpeetan hasi nintzen hiru urtez artzaingoan, udan. Gero, distantzian segitu nituen filosofia ikasketak, lizentzia ukan arte.\nArtzaingoa maitatu eta segitu?\nBai, baina ez dakit sobera zergatik. Maite dut, baina aski bitxia da; ohartzen naiz badirela zortzi edo bederatzi urte hori egiten dudala. Ez dut indar berezirik egiten, lan egitea ezik. Musikan batailatzen naiz anitz, baina artzaingoan egiten ditut sasoiak, egiten dut ene lana, eta hara… Hala pasatzen ditut udak, aski kontent.\nEz dakizunez zergatik artzaingoa maite duzun, agian gune zehatz bati lotua zara?\nEz. Alpeetan hasi nintzen hiru urtez; neguan ere ibili nintzen Proventza eskualdean, eta gero hona itzuli nintzen. Berlinen bizi izan nintzen urte batez, eta handik sartzean, 25 urtetan, banuen gogoa hemen egoteko. Berriz hartu nuen musika —utzia bainuen—, eta, beraz, nahi izan dut artzaingoa hemen egin. Moldatzen naiz nagusiekin asteburuak ukaiteko, egun batzuk libre, kontzertuak eta errepikak egiteko. Alpeetako mendia bikaina zen, baina harreman sozialak eta proiektuak ukaiteko aski zaila, jakinez musikaren sasoi azkarra uda dela. Hemen egonez, badut lotura musikarekin eta beheko biziarekin.\nMusika beste ofizio bat da?\nBai, batzuetan ofizioa dela errango nuke, zeren eta batzuetan pagatua bainaiz. Egiten dudan lan gehienarentzat ez naiz pagatua. Lanaren aldetik berdin da; egiten dut gustatzen zaidan lana, eta ikusten dut, hilabetearen edo urtearen bukaeran ontsa ateratzen naizenez, hala bada, aski zait. Baina egia da artzaingoak diru gehiago ekartzen didala, momentuko, musikak baino. Ez du kentzen niretzat musika ofizio bat dela ere.\nDoktor Mephistorekin proposatzen duzue hemengo musika panoraman ez zen zerbait. Hori da zure bidea?\nHori ez da ene bidea, hori segur. Eta guk jotzen dugun blues rock musika Niko Etxartek —beste manera batean— proposatu izan du euskal rockean. Egia da bertsioak ingelesez egiten ditugula, gehiago soul batzuetan, badira kobreak… Niko Etxart gehiago rocka da, baina iduritzen zait hemen badugula ohitura musika hori entzuteko. Oroitzen naiz 10 urtetan ikusi nuela Niko Etxarten kontzertu bat Irulegiko bestetan; lehen aldia zen rock kontzertu bat ikusten nuela, eta erran nuen: “Hori egin nahi dut”.\nMusika konposatzeko, ikasketak beharrezkoak dira?\nEz da beharrezko, ez dut uste, baina nik egin ditut. Ibili naiz Baionako kontserbatorioan eta idazkera kurtsoak ukan ditut. Musika tradizionalean ari nintzen Philippe Ezkurrarekin eta profitatu dut kurtso teoriko anitz hartzeko, gehiago klasikotik hurbil direnak, eta hori anitz baliatzen dut, [Doktor] Mephiston adibidez.\nMusika tradizionala ikastea hautu argi bat izan da?\nEz, baina norbait topatu dut: Philippe Ezkurra. Lagun batek aipatu zidan Baionako musika tradizionalaren saila, ez naiz bortxaz hortik jiten musikalki. Philipperekin ikasi dut ekartzen dudanarekin konposatzea eta gauzak bururaino eramatea. Tradizioa azkenean da hartzea zure musika tresna —edo boza— eta zaren bezala musika jotzea. Hastapenetik hori sentitu dut Philipperekin. Aldiz, eskolan sartzeko, epaimahaikoek bazituzten tradizioaren irizpide batzuk ez direnak bortxaz gureak: nik, adibidez, kontuan hartzen dut Mikel Laboak edo Xabier Letek Amerikako protest folk songs horietarik hartzen dituztela eraginak, eta tradizioan integratzen ditut. Epaimahaira jiten delarik okzitaniar bat, berak nahi ditu ikusi txirulak eta eskusoinuak, besterik ez. Hor bada ikuspuntu bat aski itxia, nik folk deitzen dudana —hestea musika tradizionala estetika batean—, eta beste ikuspuntu bat gehiago popularra, rockean bezala —eraginak hartuz eskuin-ezker—. Ez du nehork momentu batean Euskal Herrian erabaki irizpide estetikoak tradizioarentzat hauek direla eta besteei inposatzea; ebasten ziren gauzak eskuin-ezker. Philipperekin lantzen genuen esperimentazioa eta nola gureganatu gauzak; tripetan duzuna nola pasarazi, bere gauza on eta txarrekin.\nGauzak sinple egin nahi dituzula diozu. Horretan lagundu zaitu bakarkako lan bat egiteak?\nBai, zeren, bakarkako lan bat zer da? Ez gara bakarrik aritzen, jende anitzek laguntzen nau, baina erabaki dut nire izenean egitea ardurarekiko. Proiektu honetan ardura guztia nire gain da. Zerbait ez badoa ongi, niri dagokit gauzak konpontzea. Zure izenean besteekin ari zarelarik, behar da sinple izan zeren behar da argi izan. Batzuetan jakin behar da erraten galdua zarela ere. Horrek lekua uzten die besteei ere, ez dituzu itotzen.\nZer giro du diskoak?\nEraginen aldetik, denetatik hartzen ditut gauzak: ari izan naiz bideo jokoetan anitz jostatzen, kolegioan nintzelarik, eta badakit musikan gauza anitz hortik jiten direla nahiz eta ez soinu elektronikoa izan. Hortik badut eragin musikal anitz, badira ere musika tradizionalaren eraginak, pop musikarenak, blues musika…\nOinarriz maitasun kantuak dira, idatzi eta adierazi dizkiodanak nire neska lagunari. Hola partitu dira gauzak. Beharbada aski arraro da kantua norbaitentzat delarik denei partekatzea, baina, entseatzen banaiz kantu bat idaztera denentzat, ez du zentzurik enetzat. Aldiz, norbaiti mintzatzen naizelarik bereziki, gauzak erraten ditut. Hola dut erreusitu idaztea, momentukoz ez dut beste manerarik.\nIkasi duzu filosofia, musika eta orain, psikoanalisia. Etengabeko gosea duzu ikasketekin?\nBai. Galkatzeko manera bat da ere, hainbat astakeriarekin ere, hori segur. Liburuetan usu astakeria anitz atzematen ditut, astakeria horiek harremanetan baliatzen, eta ez ditu emaitza onak ematen. Baina bakoitzak behar ditu bere drogak, eta nirea hori da: teoriak, ikasle izatea… Halere, gauza interesgarriak pasatzen ahal dira.


ArrasatenIker - 2020-01-05 0\nGoian Bego: Carmen Arabaolaza Uriarte\nOspitaleak 4 alta eman ditu, baina 11 lagun gehiagok eman dute positibo\nDatu ofizialen arabera, 66 arrasatearrek eman dute positibo koronbaribusaren testan atzora arte. Hau da, herenegun baino 11 gehiagok. Debagoieneko Ospitalean 28 pertsona...\nAlbisteakMondraberri - 2020-03-19 0\nArrasateko Psikologo Sare Herritarra sortu nahi dute\nErantzuna emango diete pertsonen laguntza eskaerei eta Osakidetza nahiz beste erakunde batzuetara heltzen diren laguntza eskaerak arinduko dituzte, baliabide publikoen kolapsoa ekidinez.\nAlbisteakMondraberri - 2020-05-10 0\nPositibo bat gehiago atzeman da Arrasaten, denera 246 dira\nOsakidetzak jakitera eman berri dituen datuen arabera, azkenengo 24 orduetan positibo bat gehiago atzeman da Arrasaten. Ondorioz, denera 246 positibo atzeman ditu...